Gerhana Ekonomi – Mampukah Malaysia Pulih Dengan Segera?

Share it

Malaysia berada di fasa terakhir Perintah Kawalan Pergerakan yang dijangka akan ditamatkan pada 28 April 2020 jika kes-kes baru Covid-19 semakin reda. Perintah ini memberikan kesan yang cukup besar buat ekonomi negara yang bersaiz RM1.51 trilion dimana banyak aktiviti peniaga dan perusahaan dihadkan.

Di kala kita hampir berjaya menangani krisis Coronavirus ini, impak ekonomi ekoran Covid-19 ini masih belum terjangka. Agensi penarafan, Fitch Rating mengunjurkan pertumbuhan KDNK Malaysia akan -1% pada tahun ini. Manakala Bank Negara pula meramalkan pertumbuhan ekonomi Malaysia berada di dalam lingkungan -2% sehingga 0.5%. Institut Penyelidikan Ekonomi Malaysia pula menganggarkan ekonomi Malaysia akan menguncup 2.9%.

Meskipun agensi-agensi ini mempunyai angka yang berbeza, apa yang pasti, ekonomi Malaysia akan menguncup pada tahun ini.

Tahun hadapan, pertumbuhan dijangka kembali positif. Tabung Kewangan Antarabangsa ( IMF ) mengunjurkan Malaysia akan tumbuh 9% meskipun unjuran IMF ini dikritik hebat oleh ahli ekonomi antarabangsa sebagai terlalu optimistik. Fitch Rating pula menjangkakan ekonomi akan kembali bangkit 5.8% pada 2021.

Tidak perlu dinafikan ekonomi akan kembali berkembang sejurus negara mengalami kemelesetan ekonomi. Contoh terdekat adalah Krisis Kewangan Asia pada tahun 1998 dan juga Krisis Kewangan Global pada 2008. Ekonomi Malaysia yang masing-masing jatuh 7.4% dan 1.5%, berkembang 6.1% dan 7.4% pada tahun berikutnya

Persoalannya, mampukah Ekonomi Malaysia Pulih Dengan Segera?

IMF pada Laporan Tinjauan Ekonomi Dunia menjangkakan ekonomi dunia akan mengalami kemelesetan terburuk sejak The Great Depression. Negara-negara kuasa besar seperti Amerika Syarikat tidak terlepas dari impak Covid-19.

Sehingga 11 April 2020, seramai lebih 22 juta pekerja di Amerika Syarikat telah diberhentikan berdasarkan tuntutan bantuan pengangguran. Ini bermaksud kadar pengangguran semasa di AS berada sekitar 13.5% daripada keseluruhan tenaga buruh. Ahli Ekonomi Federal Reserve Bank of St. Louis, Miguel Faria E. Castro menjangkakan 47 juta orang akan dibuang kerja pada suku kedua tahun ini sekaligus meningkatkan kadar pengangguran kepada 32.1%. Jangkaan kadar pengangguran ini lebih tinggi berbanding kadar yang dicatatkan pada
The Great Depression
.

Biro Statistik Australia turut menjangkakan peningkatan jumlah pengganguran ekoran Covid-19. Kadar pengangguran diramalkan meningkat dari 5.2% kepada 10.0% menjelang suku kedua tahun ini. New Zealand turut menjangkakan perkara yang sama dimana kadar pengangguran dijangka meningkat kepada 13% berbanding 4% sekarang ini.

Kiraan Ekonomi Rakyat dalam
artikel lalu
 menjangkakan kadar pengangguran di Malaysia akan meningkat kepada 13% dengan kira-kira 1.5 juta orang akan kehilangan pekerjaan. Jumlah orang menganggur dijangka seramai 2 juta orang.

Jabatan Perangkaan Malaysia pada 14 April lalu melaporkan bahawa kadar pengangguran pada bulan Februari tahun ini telah meningkat kepada 3.3% berbanding 3.2% pada Januari. Jumlah orang yang menganggur telah meningkat 2.6% kepada 525,000 orang. Menurut DOSM, data bulan Februari ini masih belum terkesan dengan kejutan dalaman akibat Covid-19.

Malaysia merupakan sebuah negara yang mengamalkan ekonomi terbuka. Prestasi ekonomi negara tidak semata-mata bergantung pada aktiviti dalaman tetapi juga berkait rapat dengan keadaan negara-negara luar. Setakat ini, kelihatannya rakan-rakan dagang utama Malaysia mengalami krisis yang semakin meruncing.

Singapura yang merupakan destinasi eksport kedua terbesar negara melaporkan peningkatan kes Covid-19 yang tinggi belakangan ini. Setakat ini, seramai 8,014 individu telah disahkan positif Covid-19. Arahan berkurung yang dipanggil sebagai
Circuit Breaker
 turut dilanjutkan sehingga 1 Jun 2020. Ini bermaksud kawalan pergerakan di Singapura akan mengambil masa selama 55 hari jauh lebih lama berbanding Malaysia yang dijangkakan tamat minggu hadapan.

Amerika Syarikat yang merupakan dagang ketiga terbesar Malaysia turut dihimpit teruk oleh krisis Covid-19 ini. Seramai 398,000 orang telah disahkan positif Covid-19 dengan angka kematian mencecah 13,000 orang. Ketua Pakar Ekonomi Kumpulan Allianz, Mohamed El-Erian menjangkakan ekonomi AS akan menguncup sekitar 10-14% pada tahun ini.

Impak ekonomi yang negatif terhadap negara-negara berkenaan sememangnya akan memberi tekanan terhadap ekonomi Malaysia. Menurut MATRADE, jumlah eksport Malaysia pada 2019 adalah sebanyak RM986 bilion. Eksport terbesar Malaysia, China merupakan antara beberapa negara utama yang dijangkakan akan mengalami pertumbuhan pada tahun ini. Justeru, prospek ekonomi Malaysia agak suram jika dilihat kepada keadaan ekonomi global.

Bagaimana Ekonomi Akan Pulih?

Kemelesetan Ekonomi pada kebiasaannya akan disusuli dengan pemulihan. Terdapat beberapa bentuk pemulihan iaitu bentuk V, bentuk U dan bentuk L. Ramai berharap bahawa dunia akan mengalami pemulihan bentuk V kerana ekonomi akan bangkit dengan pantas, namun pelbagai laporan menyatakan pemulihan ekonomi global pasca Covid-19 akan mengambil sedikit masa sekaligus lebih mimik kepada pemulihan bentuk U.

Pada detik ini, satu-satunya institusi yang berfungsi dengan kukuh adalah Kerajaan. Kerajaanlah yang berpotensi melentur lekuk pertumbuhan ekonomi dengan menggunakan segala polisi yang ada tatkala institusi lain seperti perniagaan ataupun isi rumah seakan-akan lumpuh.

Seperti yang dinyatakan di dalam artikel-artikel yang lepas, jumlah perbelanjaan fiskal kerajaan sebanyak RM35 bilion tidak mencukupi dalam memulihkan ekonomi negara secara pantas. Terdapat banyak segmen di dalam masyarakat yang kelihatan tidak diberi bantuan yang mencukupi untuk mengharungi hari-hari yang mendatang. Sebagai contoh, pekerja yang bekerja sendiri dimana tidak ada bantuan khusus terhadap mereka.

MIER dalam laporannya mencadangkan perbelanjaan fiskal sebanyak RM75 bilion bagi merangsang ekonomi negara.

Umpama gerhana, ia akan berakhir. Begitu juga dengan kemelesetan ekonomi akibat Covid-19. Perbezaannya adalah seberapa segera kita mampu kembali pulih dari krisis ini. Jika kerajaan gagal menggerakkan segala sumber yang ada secara berkesan, pemulihan ekonomi Malaysia mungkin akan memakan masa yang lama.

Ikuti Ekonomi Rakyat di Telegram


Great Depression, Keynes dan Krisis Covid-19

Share it

Penularan wabak Covid-19 bukan sekadar meragut ribuan nyawa, ia juga memporak-perandakan susunan ekonomi dan sosial global. Di Malaysia, perintah kawalan pergerakan (PKP) yang berkuatkuasa sejak 18 Mac 2020 telah melumpuhkan ekonomi negara sekelip mata.

Kakitangan diarahkan bercuti tanpa gaji atau dipotong gaji. Ada juga yang diberhentikan serta-merta. Peniaga kecil-kecilan tidak berdaya berjual beli lantas hilang mata pencarian sekaligus. Sektor pelancongan, antara yang paling terkesan, sudah mula memohon bantuan kerajaan biarpun belum sampai dua bulan negara diserang wabak Covid-19.

Apatah lagi kejatuhan harga minyak mentah Brent yang telah menjejaskan pendapatan dan anggaran belanjawan negara.

Apakah ini krisis ekonomi paling teruk pernah kita saksikan? Buat generasi muda jawapannya mungkin ya. Namun, dalam sejarah moden dunia, krisis ekonomi yang paling teruk tentulah
The Great Depression
 (Zaman Meleset) yang melanda dunia dari tahun 1929 hingga 1938. Berikut adalah kata-kata bekas Presiden Amerika Syarikat Jimmy Carter tentang
The Great Depression
,

“
The Great Depression
, yang telah saya harungi dan tidak akan lupakan, pengangguran melebihi 25 peratus, malah melebihi 35 peratus di tempat tinggal saya. Seorang lelaki dewasa akan bekerja satu hari suntuk, selama 16 jam, demi meraih satu dolar. Saya melihat ratusan manusia yang merantau dari Utara hanya untuk berteduh daripada kesejukan.”

“Mereka akan ke rumah-rumah, mengemis, meskipun memiliki pendidikan kolej. Orang ramai tidak punyai wang. Mereka berdagang menggunakan telur, atau haiwan. Ia memang zaman yang tidak terbanding dan terbayang.”

Memang tidak dapat disangkal bahawa
The Great Depression
 adalah krisis ekonomi paling dahsyat dalam sejarah dunia abad ke-20. Namun, pada waktu genting inilah munculnya seorang pemikir agung ekonomi yang berjaya menyelamatkan dunia daripada terperangkap dalam kesengsaraan yang berlarutan. Nama beliau John Maynard Keynes.

Peneliti ekonomi pasti sudah kenal dengan Keynes atau
Keynesianism
, yang kekal relevan hingga kini. Secara ringkasnya, jasa terbesar Keynes adalah menghapuskan dominasi faham
laissez-faire
dalam pemikiran ekonomi arus perdana. Keynes telah menyumbangkan cara berfikir baharu dalam menghadapi kemelesetan ekonomi.

Laissez-faire
, sebuah perkataan Perancis yang bermaksud “biarkan sahaja”, mempercayai bahawa campur tangan kerajaan dalam ekonomi haruslah minimum. Campur tangan berlebihan akan melahirkan masalah yang lebih besar lalu merumitkan keadaan. Sepatutnya ekonomi yang merosot dibiarkan untuk pulih secara sendirinya. Sepertimana yang sering diungkapkan penganut faham itu, “
the market knows best.
(pasaran sentiasa betul)
”

Secara amnya, pendekatan inilah yang digunakan oleh Kerajaan Amerika Syarikat semasa mengharungi krisis-krisis ekonomi yang lepas seperti pada tahun 1819, 1837, 1907 dan 1920. Walaupun ada juga campur tangan, ia bersifat sangat terhad dan lebih berpaksikan polisi monetari seperti melaraskan kadar faedah contohnya.

Menurut faham
laissez-faire
, semasa kemerosotan ekonomi, kerajaan akan bertindak untuk mencapai keseimbangan belanjawan. Umpama seorang individu yang kekurangan wang mula berjimat-cermat, kerajaan akan mengurangkan perbelanjaan sehinggalah ekonomi kembali ke titik
equilibrium
(keseimbangan), dimana
full employment
(guna tenaga penuh) akan wujud. Kemerosotan ekonomi dianggap sebagai “demam” yang bersifat sementara.

Walaupun kemerosotan ekonomi secara lazimnya bersifat sementara, penderitaan yang disebabkan
The Great Depression
 amatlah dahsyat sehinggakan mencabar kewibawaan dan kewajaran faham
laissez-faire.
Lihat sahaja angkanya.

Kadar pengangguran menyentuh 25% pada akhir 1932. Tahun itu juga menyaksikan ekonomi mengecut sebanyak 12.9% dan Indeks Perindustrian Dow Jones menjunam sebanyak 90% daripada titik puncak sebelum krisis bermula.

Di tengah-tengah kemelut ini makin deraslah suara dan gagasan baru yang dirintis oleh Keynes. Keynes sebenarnya telah mula mengkritik pemikiran ekonomi klasik sejak awal 1920an.

Beliau mengkritik, antaranya, sikap
austerity
(jimat cermat) kerajaan dalam menghadapi kemerosotan ekonomi. Pelaksanaan polisi
austerity
akan membuatkan khalayak lebih menabung daripada melabur. Pelaburan yang rendah akan memerangkap ekonomi dalam keadaan yang meleset, lalu merencatkan pertumbuhannya dan mengekalkan kadar pengangguran tinggi buat tempoh yang berpanjangan.

Sebaliknya kerajaan tidak perlu takut untuk mengamalkan perbelanjaan defisit, dan berhutang, demi tujuan menggalakkan penggunaan dan merangsang permintaan. Permintaan yang tinggi akan mendorong pihak pengusaha untuk meningkatkan pengeluaran. Ini akan menambahkan pelaburan dan peluang pekerjaan. Kesimpulannya, ekonomi negara akan bangkit semula daripada kemelesetan.

Malah, Keynes menyeru supaya kerajaan sendiri mengambil inisiatif memperbanyakkan projek-projek awam semasa ekonomi merosot. Berdasarkan konsep yang digelar
the multiplier effect
(kesan pengganda), setiap suntikan satu dolar oleh kerajaan ke dalam ekonomi akan menghasilkan pertumbuhan yang lebih besar daripada satu dolar. Konsep inilah yang menjadi teras bagi penggubalan
The New Deal
 (Perjanjian Baru) oleh Presiden Roosevelt yang diakui berjaya mengangkat ekonomi Amerika keluar dari
The Great Depression
.

Roosevelt, yang pernah memohon nasihat Keynes, meninggalkan kerangka
laissez-faire
 dan melancarkan sebuah program insurans persaraan awam bernama
Social Security
(Jaminan Sosial). Pentadbiran Roosevelt juga menubuhkan
Works Progress Administration
yang bertujuan menyediakan peluang pekerjaan secepat mungkin. Kebajikan pekerja juga terperlihara dengan penggubalan
Fair Labor Standards Act.

Program-program
New Deal
yang terang-terangan berorientasikan
Keynesianism
bertindak aktif dalam melindungi kebajikan golongan yang paling terkesan semasa kemelesetan ekonomi iaitu kelas pekerja.

Inilah warisan Keynes yang paling bernilai. Walaupun beliau mungkin lebih merisaukan kesinambungan sistem kapitalisme daripada kebajikan pekerja, tidak dapat dinafikan bahawa implikasi pemikirannya adalah perbaikan mutu hidup para pekerja. Ekonomi Keynes mendidik kerajaan untuk mengambil langkah yang lebih berprihatin terhadap kelas pekerja dalam kemelesetan ekonomi.

Pengangguran, misalnya, bukanlah sekadar angka statistik di surat khabar. Ia melibatkan keadaan hidup dan mati berpuluh jutaan manusia. Tanpa revolusi Keynes, mungkin ekonomi Amerika akan dibiarkan sahaja untuk pulih sendiri sementara berpuluh jutaan warganegaranya hidup merempat tanpa pendapatan atau perlindungan. Silap-silap akan mengambil masa belasan tahun. Silap-silap itulah titik
equilibrium
ekonomi yang baru.

Inilah kebimbangan utama yang wajib Kerajaan Malaysia selesaikan. Adakah Pakej Rangsangan Ekonomi 2020 yang baru-baru ini diumumkan memadai? Pastinya tidak. Situasi kali ini lebih rumit daripada krisis-krisis terdahulu. Kini terdapat ramai yang bekerja dalam sektor bukan formal seperti pemandu Grab dan penulis
freelance.
Kalau krisis ekonomi dulu para peniaga nasi lemak masih boleh berniaga. Sekarang, tidak boleh.

Keputusan Kerajaan untuk membenarkan pengeluaran Akaun 2 KWSP sebanyak RM500 sebulan tidak akan membantu ramai peniaga kecilan yang entah-entah tidak pernah pun mencarum ke dalam akaun KWSP. Harus diingatkan bahawa perniagaan kecil dan sederhana (PKS) merangkumi 97% perniagaan di Malaysia.

Bantuan kerajaan sebanyak RM600 sebulan bagi mereka yang dipaksa bercuti tanpa gaji tidak akan membantu pekerja sektor bukan formal yang terjejas pendapatannya seperti pemandu grab. Ada juga kemungkinan yang pekerja sesebuah syarikat tidak berdaftar dengan Sistem Insurans Pekerja (SIP) justeru tidak layak menerima bantuan tersebut.

Mengambil iktibar dari Keynes, kerajaan perlu mengambil langkah pantas untuk memberikan perlindungan kepada golongan terkesan biarpun pekerja atau peniaga. Tumpuan utama patutnya memastikan mereka dijamin tempat berteduh, bekalan makanan, ubatan dan lain-lain bahan asas.

Selepas terjamin perlindungan asas, kerajaan perlu memikirkan cara-cara untuk menjadikan mereka peserta ekonomi yang aktif. Bagaimana mahu merangsang permintaan dan penggunaan dalam kalangan mereka?

Memandangkan sebarang aktiviti perniagaan tidak dibenarkan, adakah tiba masanya kerajaan melaksanakan
universal basic income
(pendapatan asas sejagat)? Adakah
cash transfer
(pemindahan tunai) seperti BSH diperlukan? Atau lebih efektif untuk mengagihkan e-tunai?

Meningkatkan defisit fiskal adalah kaedah yang terbaik untuk menanggung program-program yang dicadangkan di atas. Ini bukan masanya untuk risau tentang keseimbangan belanjawan atau penarafan kredit oleh Moody’s atau skor indeks
World Economic Forum
.

Bagi sesetengah warga Malaysia, ini sudah menjadi soal perjuangan antara lapar dan kenyang, antara susah dan senang, antara sempit dan lapang. Kerajaan tidak mampu untuk bergerak secara perlahan dalam mengurus masalah jangka-pendek ini. Sebarang bentuk penyelesaian harus dapat memanfaatkan golongan terkesan secepat mungkin.

Kelewatan merumuskan penyelesaian yang efektif akan mengeruhkan masalah yang semakin hari semakin teruk akibatnya. Hanya jangka masa pendek yang penting buat masa ini. Meminjam ungkapan Keynes yang tak luput dik zaman, “
in the long-run, we are all dead
(dalam jangka-masa panjang, kita semua akan mati).”

FIKRI FISAL

merupakan penyelidik pengajian pembangunan dan ekonomi politik (political economy).
Beliau juga merupakan penulis bersama buku Minister of Finance Incorporated: Ownership and Control of Corporate Malaysia yang diterbitkan pada tahun 2017.

Ikuti Ekonomi Rakyat di Telegram


Hanya 3 Daripada 10 Pekerjaan Baru di Malaysia Dicipta Untuk Graduan

Share it
Bilangan pekerjaan baru berkemahiran tinggi semakin berkurangan

Laporan Tinjauan Pasaran Buruh terbaru oleh Jabatan Perangkaan Malaysia menunjukkan bilangan pekerjaan baru yang dicipta meningkat kepada 20,890 pekerjaan pada suku keempat tahun 2021. Angka ini 38.9% lebih tinggi berbanding 15,040 pekerjaan yang dicipta pada suku ketiga 2021.

Walaubagaimanapun, sebahagian besar pekerjaan baru yang dicipta masih didominasi oleh pekerjaan separuh mahir. Sebanyak 64% daripada keseluruhan 20,890 pekerjaan yang dicipta merupakan pekerjaan separuh mahir diikuti 29% pekerjaan mahir dan selebihnya pekerjaan berkemahiran rendah.

Untuk keseluruhan tahun 2021, sebanyak 20,690 pekerjaan mahir dicipta, 18% lebih rendah berbanding 25,340 pekerjaan mahir yang dicipta pada tahun 2020 dimana pandemik Covid-19 mula melanda. Bilangan pekerjaan mahir yang dicipta pada ketika ini hanya bersamaan dengan 46% bilangan pekerjaan yang mahir yang diwujudkan pada tahun 2019.

Perkembangan ini sudah pasti mewujudkan kebimbangan buat pekerja-pekerja di Malaysia terutamanya golongan muda yang baru tamat belajar. Isu graduan baru yang tidak mendapat pekerjaan yang setanding dengan kelayakan akademik mereka sudah pasti akan membelenggu golongan ini buat sekian lama.

1.8 juta graduan bekerja di bawah kelayakan akademik mereka

Pada ketika ini, 1.8 juta orang graduan ataupun pekerja dengan pendidikan tinggi bekerja di dalam pekerjaan yang tidak setanding dengan kelayakan mereka. Di dalam istilah ekonomi, fenomena ini ditakrifkan sebagai guna tenaga tidak penuh berkaitan kemahiran (
skill-related underemployment
 ).

Jumlah 1.8 juta pekerja yang bekerja di pekerjaan yang berkemahiran rendah ataupun separuh mahir ini bersamaan dengan 37.5% daripada keseluruhan pekerja-pekerja berpendidikan tinggi. Ini bermaksud, satu daripada tiga pekerja dengan pendidikan tinggi di Malaysia bekerja di dalam pekerjaan yang tidak setanding dengan kelayakan pendidikan mereka.

Isu graduan tidak mendapat pekerjaan yang sewajarnya ini sudah berlanjutan untuk sekian lama. Namun demikian, krisis Covid-19 telah menyebabkan masalah ini untuk lebih meruncing dengan bilangan mereka yang bekerja di bawah kelayakan meningkat dari 1.3 juta pada suku pertama 2018 kepada 1.8 juta pada suku keempat 2021.

Hampir 400,000 orang pekerja bekerja kurang daripada 30 jam seminggu

Selain daripada itu, bilangan pekerja yang bekerja dibawah 30 jam juga kekal tinggi pada iaitu 393,800 orang. Berbanding keadaan sebelum pandemik, bilangan buruh yang bekerja dibawah 30 jam hanyalah 304,000 orang.

Petunjuk ini memberi bayangan bahawa ramai pekerja di Malaysia tidak dapat memaksimumkan pendapatan mereka oleh kerana tidak cukup jam bekerja. Jam bekerja yang kurang sering berkait dengan permintaan buruh yang rendah sekaligus menyebabkan pekerja tidak mendapat waktu bekerja yang mencukupi daripada majikan mereka

Namun demikian, bilangan pekerja yang bekerja dibawah 30 jam jauh lebih rendah berbanding ketika Malaysia berada di kemuncak Covid-19 iaitu pada suku kedua 2020 dimana 789,600 orang dilaporkan bekerja kurang daripada 30 jam susulan pelaksanaan perintah berkurung.

Jabatan Perangkaan di dalam laporan tersebut menyatakan secara amnya keadaan pasaran buruh Malaysia berada di dalam momentum pemulihan. Kadar pengangguran terus berkurangan dari 4.7% pada suku ketiga kepada 4.3% pada suku terakhir 2021.

Bilangan mereka yang bekerja turut meningkat dari 1.8% kepada 15.44 juta orang meskipun negara masih berdepan masalah struktur yang serius terutamanya membabitkan pekerja-pekerja berpendidikan tinggi.

Artikel berkaitan:

Gaji Permulaan Graduan Semakin Jatuh, 53.6% Graduan Ijazah Terima Gaji Dibawah RM2,000

Hutang Pendidikan Bebankan Graduan

Graduan, Hutang & Pengangguran

Ikuti Ekonomi Rakyat di Telegram


Harga Barang Semakin Tinggi, Tetapi Kenapa Kadar Inflasi Kekal Rendah?

Share it
Inflasi di Malaysia kekal rendah jika dibandingkan dengan negara-negara lain

Menteri Kewangan, Tengku Zafrul Aziz ketika diwawancara oleh CNBC di Davos menyatakan bahawa inflasi di Malaysia kekal rendah setelah Kerajaan mengambil beberapa inisiatif untuk menyerap kesan inflasi melalui kawalan harga dan subsidi.

Nada yang sama turut diungkapkan oleh Menteri di Jabatan Perdana Menteri (Ekonomi), Dato’ Seri Mustapa Mohamed dimana beliau menyatakan kadar inflasi Malaysia yang berada di paras sekitar 2% adalah rendah jika dibandingkan dengan negara-negara lain seperti United Kingdom dan Amerika Syarikat.

Berdasarkan data Jabatan Perangkaan Malaysia (DOSM), inflasi terkini iaitu pada April 2022 merekodkan kenaikan tahunan sebanyak 2.3%. Di Amerika Syarikat misalnya, kadar inflasi pada April naik 8.3% manakala di zon Eropah naik sebanyak 7.5%.

Dalam kalangan negara serantau, inflasi di Malaysia kekal antara yang terendah. Singapura merekodkan inflasi sebanyak 5.4% dengan inflasi teras berada di paras 3.3%, tertinggi sejak sepuluh tahun yang lalu. Filipina dan Thailand pula masing-masing mencatatkan inflasi sebanyak 4.9% dan 4.6%.

Persoalannya, apakah rahsia ‘kejayaan’ Malaysia mengawal inflasi?

Inflasi atau dari sudut teknikalnya dipanggil Indeks Harga Pengguna (IHP) mengukur perubahan peratus kos pembelian “bakul” tetap barangan dan perkhidmatan yang mewakili corak purata pembelian oleh sekumpulan penduduk pada sesuatu tempoh masa yang ditetapkan.

Komponen di dalam Indeks Harga Pengguna

Di dalam IHP, terdapat 12 kumpulan utama yang diukur oleh Jabatan Perangkaan seperti kos makanan dan minuman bukan beralkohol, pengangkutan, kediaman dan sebagainya. Setiap komponen ini mempunyai wajarannya yang tersendiri. Terdapat 552 item keseluruhan yang ditinjau oleh DOSM setiap bulan.

Kumpulan makanan dan minuman bukan beralkohol menyumbang 29.5% kepada keseluruhan IHP manakala kumpulan perumahan, air, elektrik, gas dan bahan api lain menyumbang 23.8% kepada indeks inflasi ini.

Antara sebab mengapa inflasi kekal rendah di Malaysia adalah kerana kawalan harga yang ditetapkan oleh Kerajaan. Sebagai contoh, harga minyak RON95 yang digunapakai secara meluas oleh rakyat ditetapkan pada RM2.05 seliter, jauh lebih rendah berbanding kira-kira RM4.50 seliter harga sebenar tanpa subsidi ketika ini.

Situasi ini menyebabkan komponen IHP pengangkutan tidak meningkat kerana perbandingan inflasi ini dibuat berbanding tempoh yang sama untuk tahun lalu.

Kadar inflasi bulan April 2022 akan dibandingkan dengan harga bulan April 2021

Kerajaan meneruskan subsidi terhadap petrol RON95 dan Diesel

Harga bahan api tanpa subsidi sememangnya berada di paras tertinggi ketika ini. Proksinya boleh dilihat pada petrol RON97 dimana harga runcitnya kini mencecah RM4.70 seliter, paras tertinggi di dalam sejarah.

Di Singapura misalnya, harga petrol RON95 telah naik dari sekitar $2.58 pada Januari 2022 lalu kepada $3.22 pada penghujung Mei 2022. Ini bermaksud warga Republik itu membayar RM10.30 bagi setiap liter petrol, lima kali ganda lebih tinggi berbanding harga yang dibayar oleh rakyat Malaysia.

Selain petrol, Kerajaan juga memberi subsidi yang tinggi terhadap industri makanan sekaligus mengehadkan ketidaktentuan harga makanan. Beras dan minyak masak (paket) umpamanya yang merupakan barangan harian warga Malaysia disubsidikan oleh Kerajaan.

Kerajaan juga pada Januari lalu mengambil keputusan untuk membekukan kenaikan tarif elektrik dengan peruntukan tambahan subsidi sebanyak RM700 juta.

Dalam erti kata lain, inflasi di Malaysia yang kekal terkawal adalah kerana campurtangan Kerajaan di dalam pasaran melalui subsidi dan harga siling.

Namun demikian, persepsi rakyat kelihatan tidak seiring dengan data-data rasmi yang dikeluarkan oleh Kerajaan.

Mengapa persepsi rakyat berbeza dengan angka inflasi?

Rakyat melihat inflasi dari sudut kos sara hidup mereka. Manakala pembuat dasar melihat inflasi dari sudut makro yang mengukur peningkatan harga barangan secara keseluruhannya.  Dua sudut pandang berbeza ini menyebabkan rakyat mungkin skeptikal dengan data-data inflasi yang dikeluarkan.

IHP yang dikeluarkan oleh DOSM mempunyai 552 item yang diukur dari semasa ke semasa. Realitinya, rakyat Malaysia tidak membeli 552 barang secara harian. Pembelian harian seperti makan tengah hari di pejabat ataupun mengisi minyak kereta di stesen minyak lebih memberikan kesan kepada ingatan orang ramai.

Rakyat juga mempunyai
memory bias
 dimana perkara negatif lebih menonjol di dalam pemikiran kita. Sewaktu harga minyak berada pada paras RM1.30 seliter, rakyat mungkin tidak terasa dengan kenikmatan tersebut, tetapi apabila harga minyak kembali meningkat kepada RM2.05 seliter, rakyat mungkin berasa terbeban dengan harga minyak yang lebih tinggi ini.

Bank Negara Malaysia telah menjelaskan perkara ini sejak tahun 2017 lagi melalui artikel bertajuk
Inflation: Perception vs. Reality
.

Perception is Real

Hakikatnya, harga barangan harian di Malaysia sememangnya telah naik dengan drastik sekali. Keluhan rakyat ada asasnya meskipun data inflasi menunjukkan keputusan yang berbeza.

Harga Sepinggan Nasi Ayam Naik 9.0%

Harga nasi ayam misalnya telah naik 9.0% dari RM5.47 pada sebelum pandemik (Januari 2020) kepada RM5.96. Harga roti canai meningkat 7.1% dari RM1.13 sekeping kepada RM1.21 sekeping. Teh tarik pula naik 10% dari RM1.60 kepada RM1.76 secawan.

Angka ini jauh lebih tinggi berbanding purata kadar inflasi sejak tahun 2011 iaitu sekitar 1.9%.

Item-item ini merupakan barangan yang dibeli secara kerap oleh warga Malaysia. Oleh itu, tidak hairanlah rakyat sentiasa merasakan bahawa kos sara hidup semakin meningkat meskipun Kerajaan menyatakan inflasi kekal rendah.

Isu kos sara hidup yang semakin meningkat ini dijangka akan terus berlarutan untuk sekian lama lagi. Penyusutan nilai matawang Ringgit akan memberi tekanan kepada kos import Malaysia. Golongan berpendapatan rendah antara yang paling berisiko untuk berdepan dengan peningkatan harga barangan terutamanya melibatkan perbelanjaan makanan. Hal ini kerana Malaysia mengimport RM55 bilion makanan setiap tahun dan kemorosotan nilai Ringgit sudah pastinya memberi tekanan kepada pengguna.

Ura-ura mengenai subsidi bersasar bahan api juga mula kedengaran. Jika Kerajaan menarik kembali subsidi runcit petrol, inflasi dijangka akan meningkat tinggi. Namun langkah berani mati seperti ini sudah semestinya akan diiringi dengan penambahan bantuan tunai kepada isi rumah berpendapatan rendah.

Artikel berkaitan:

2022 – Malaysia vs. Inflasi

Merungkai Faktor Kenaikan Harga Ayam & Daging di Malaysia

Ikuti Ekonomi Rakyat di Telegram


Harga Minyak Petrol di Malaysia Kekal Antara Yang Termurah Di Dunia

Share it
Harga minyak global mencanak naik setelah Rusia menceroboh Ukraine

Petrol merupakan antara bahan keperluan rakyat Malaysia yang paling sensitif sekali. Hampir setiap minggu sekali rakyat Malaysia akan berhenti di stesen minyak bagi mengisi tangki kereta ataupun motosikal mereka.

Pada harga RM2.05 seliter, rakyat Malaysia menikmati subsidi oleh Kerajaan sebanyak RM1.80 seliter*. Jumlah subsidi yang ditanggung Kerajaan dijangka akan terus bertambah setelah harga minyak mentah dunia meningkat melebihi $110 setong susulan pencerobohan Rusia ke atas Ukraine.

*Harga petrol RON95 tanpa subsidi dianggarkan sekitar RM3.85 seliter pada harga semasa

Tahun lalu, dengan harga purata minyak mentah yang jauh lebih rendah, Kerajaan Malaysia membelanjakan kira-kira RM8 bilion bagi menyalurkan subsidi petrol. Dengan jumlah penggunan petrol setinggi 14.4 bilion liter setahun, harga semasa minyak mentah yang meningkat melangkaui $110 setong sudah pastinya memberi tekanan yang tinggi kepada poket Kerajaan.

Anggaran kasar Ekonomi Rakyat menunjukkan Kerajaan dijangka membayar sehingga RM26 bilion bagi meneruskan subsidi kepada rakyat pada harga semasa. Angka ini bersamaan dengan 150% daripada keseluruhan subsidi dan bantuan sosial yang diperuntukan Kerajaan di dalam Belanjawan 2022.

Harga minyak RON95 kekal pada RM2.05 seliter

Harga Minyak Malaysia Terlalu Rendah

Harga minyak di Malaysia pada RM2.05 seliter merupakan antara yang terendah di dunia. Berdasarkan kompilasi yang dikeluarkan oleh Global Oil Prices, hanya terdapat beberapa buah negara sahaja yang mempunyai harga minyak yang lebih rendah berbanding Malaysia.

Hampir kesemua negara tersebut mempunyai kadar pengeluaran minyak yang jauh lebih tinggi berbanding penggunaan domestik.

Dalam kalangan negara-negara Asia Tenggara, harga Minyak di Malaysia merupakan yang terendah selepas Brunei. Singapura misalnya menetapkan harga minyak sebanyak RM8.51 seliter. Manakala Thailand dan Indonesia masing-masing menetapkan harga pada RM5.71 dan RM3.78 seliter.

Malaysia dalam kalangan negara-negara yang mempunyai harga petrol terendah di dunia – 5 Mac 2022

Di Malaysia, polisi mesra kereta yang diperkenalkan Kerajaan telah mengakibatkan pemilikan kereta yang tinggi sekaligus mendorong kepada penggunaan minyak yang lebih tinggi.

Polisi semasa yang memberikan subsidi di pam sudah pastinya tidak lagi mampan buat keadaan fiskal negara. Seperti yang dilaporkan oleh Ekonomi Rakyat pada tahun lalu, sebahagian besar subsidi ini hanya memanfaatkan golongan berpendapatan tinggi.

Golongan berpendapatan tinggi membolot sebahagian besar subsidi minyak

Golongan tertinggi 20% mengaut 42% daripada keseluruhan subsidi minyak manakala golongan terbawah 20% hanya menikmati 4% daripada keseluruhan subsidi minyak yang diperuntukkan Kerajaan.

[ Baca Artikel Di Sini :
Patutkah Subsidi Minyak Digantikan Dengan Bantuan Tunai
 ]

Langkah pentadbiran Barisan Nasional untuk mengapungkan harga minyak tidak bertahan lama. Menjelang Pilihan Raya Umum ke-14, Kerajaan pada ketika itu mengekalkan harga minyak pada RM2.20 seliter bagi memastikan isu kenaikan harga minyak tidak dipolitikkan semasa Pilihan Raya.

Pentadbiran Pakatan Harapan mengapungkan semula harga minyak pada harga semasa namun apabila negara dilanda krisis Covid-19, pentadbiran Perikatan Nasional menetapkan harga siling minyak RON95 pada RM2.05 seliter bagi memastikan rakyat tidak terbeban dengan kenaikan harga minyak global yang mula pulih selepas kejatuhan mendadak harga minyak dunia pada awal krisis Covid-19.

Apungkan Harga Minyak?

Pengapungan harga minyak sudah semestinya bukan langkah yang popular untuk dilaksanakan Kerajaan. Dengan kadar inflasi yang sudahpun tinggi iaitu pada 2.5% pada tahun lalu, peningkatan bahan api bakal melonjakkan lagi kos sara hidup rakyat kerana ia mempunyai kesan domino terhadap harga barangan lain.

Harga minyak petrol di Malaysia merupakan yang terendah di Asia Tenggara selepas Brunei – 5 Mac 2022

Pada detik ini, penerusan subsidi menyeluruh di pam kelihatan tidak mampan untuk jangka masa yang panjang kerana belanja yang terlalu besar buat perbendaharaan negara. Kerajaan mungkin boleh mempertimbangkan untuk menambah peruntukan Bantuan Keluarga Malaysia disamping menarik kembali subsidi runcit minyak secara beransur-ansur.

Namun ia tetap akan menjadi satu langkah yang tidak popular secara keseluruhannya….. Atau Kerajaan boleh menggunakan keuntungan besar yang bakal dijana PETRONAS ( jika harga minyak kekal tinggi ) untuk terus membiayai dasar subsidi yang terbukti tidak efisien ini.

Ikuti Ekonomi Rakyat di Telegram


Harga Rumah Naik Hampir 100% Dari Tahun 2010 Hingga 2020

Share it
Harga Penengah Rumah Meningkat dari RM158,000 Pada 2010 Kepada RM295,000 Pada Tahun 2020

Rumah…. Satu aset yang begitu mahal untuk dimiliki ketika ini. Jika ada pun yang sedia untuk dijual pada harga yang berpatutan, lokasinya berada di ceruk kampung dengan akses yang fasiliti yang mengecewakan. Isu ini bukannya masalah baru namun sudah berlarutan sejak sekian lama.

Bagi generasi baru, memiliki kediaman merupakan satu impian yang kekal menjadi mimpi. Dengan kenaikkan gaji yang rendah, menyewa merupakan pilihan utama golongan ini berbanding terikat dengan komitmen tinggi untuk tempoh sehingga 35 tahun.

Menurut Pusat Informasi Hartanah Negara ( NAPIC ), harga rumah di Malaysia telah meningkat hampir 100% dari tahun 2010 hingga 2020. Indeks harga rumah telah naik dari garis asas 100 mata kepada 199.3 mata dalam tempoh sepuluh tahun. Dari segi nilai mutlak, purata harga rumah telah naik dari RM217,857 kepada RM429,877.

Ini bermaksud dari tahun 2010 hingga 2020, harga rumah telah naik sebanyak 7.1% setiap tahun, lebih tinggi berbanding pulangan pelaburan Amanah Saham Bumiputera yang mencatatkan pulangan untuk tempoh 10 tahun sebanyak 7.06%.

Harga Rumah Naik Hampir 100% Sejak Tahun 2010

Zaman kegemilangan aset hartanah ini terletak pada tahun 2011 hingga 2013. Harga rumah telah meningkat kepada dua digit iaitu 11.8% dalam tempoh tiga tahun.

Namun demikian, peningkatan harga rumah ini rata-rata hanya menguntungkan individu-individu yang sudah pun memiliki rumah. Bagi orang ramai, angka-angka tinggi yang dilihat ini sesuatu yang menyeramkan mereka kerana peningkatan gaji mereka yang tidak setara dengan kenaikkan harga rumah.

Menurut Jabatan Perangkaan Malaysia, gaji penengah di Malaysia hanya naik dari RM1,500 pada tahun 2010 kepada RM2,442 pada tahun 2019. Ini bersamaan dengan 5.5% kenaikkan gaji tahunan, jauh lebih rendah berbanding kenaikkan harga rumah.

Dapatan Kementerian Kewangan Malaysia menunjukkan harga rumah kekal mahal dan tidak mampu dimiliki oleh rakyat Malaysia. Harga penengah rumah di Malaysia adalah 4.1 kali ganda lebih tinggi berbanding pendapatan tahunan isi rumah Malaysia sebanyak RM70,476 setahun.

Menurut definisi yang digunapakai oleh Institut Penyelidikan Khazanah, harga rumah dianggap mampu milik jika ianya berada di bawah 3.0 kali ganda pendapatan tahunan isi rumah. Jika lebih, ia tidak dianggap sebagai tidak mampu milik seperti tertera di dalam keterangan dibawah.

Rumah di Malaysia Sangat Tidak Mampu Milik Menurut Tinjauan Kerajaan

Harga penengah rumah di Malaysia pada tahun 2019 adalah sebanyak RM289,646, menurun dari RM298,000 pada tahun 2016. Skor gandaan median ( antara harga rumah dan pendapatan isi rumah ) telah jatuh dari 4.8 kali ganda kepada 4.1 kali ganda.

Meskipun trend menurun ditunjukkan untuk data terbaru, ia mungkin tidak memberi apa-apa makna kepada orang ramai kerana impak Covid-19 yang begitu kuat melanda negara ini.

Data menunjukkan Sabah, Sarawak dan Kelantan antara negeri yang paling tidak mampu milik di Malaysia. Di Sabah, pendapatan penengah isi rumah mereka hanyalah RM50,820 setahun, namun harga rumah penengah adalah sebanyak RM300,000.

Putrajaya pula mencatatkan indeks terbaik bagi rumah mampu milik. Harga penengah rumah di wilayah ini adalah sekitar RM260,000 tatkala pendapatan isi rumah tahunan yang tinggi iaitu pada RM120,000. Satu situasi yang tidak mengejutkan kerana gaji di sektor awam secara relatifnya lebih tinggi berbanding pendapatan majoriti yang bekerja di sektor swasta.

Gaji Naik Pada Kadar Yang Lebih Rendah Berbanding Harga Rumah

Isu harga rumah yang tinggi kelihatan tidak akan diselesaikan pada masa yang singkat ini. Dengan majoriti pemilik utama di pemaju-pemaju perumahan di Malaysia dimiliki oleh syarikat pelaburan berkaitan kerajaan, tidak terpancar sebarang sinar bagi pihak kerajaan untuk membina rumah mampu milik buat rakyat.

Bagi pemilik rumah sedia ada yang membayar ansuran bulanan, menurunkan harga rumah bukanlah sesuatu polisi yang didambakan buat mereka. Bahkan, merekalah antara kumpulan yang memperoleh keuntungan besar dari peningkatan harga rumah sejak 10 tahun yang lalu.

Untuk mereka yang belum memiliki rumah, anda mungkin boleh terus menyewa dan menyewa. Atau tunggu had pinjaman perumahan dinaikkan sehingga 40 tahun, sekaligus meningkatan kebarangkalian permohonan hutang anda untuk diluluskan oleh pihak bank.

Artikel bahagian kedua :
53,200 Unit Rumah Bernilai RM40 Bilion Masih Belum Terjual – Dimana Silapnya?

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Hutang Pendidikan Bebankan Graduan

Share it
Anak muda dibebankan dengan hutang PTPTN yang tinggi

Hutang pendidikan antara hutang pertama yang membebankan anak-anak muda di Malaysia. Selesai sahaja konvokesyen, surat-surat yang sampai daripada Perbadanan Tabung Pendidikan Tinggi Nasional ( PTPTN ) menimbulkan rasa seram buat mereka yang baru saja bergraduasi.

Perkara ini bukan hanya dihadapi oleh anak muda di Malaysia saja. Di Amerika Syarikat, isu hutang pendidikan antara agenda penting yang mendapat perhatian Presiden Joe Biden. Beliau juga telah  mempertimbangkan untuk memberikan pengampunan hutang kepada sebilangan peminjam.

Pada ciapan di Twitter pada Mac 2020, Joe Biden menyatakan hutang pendidikan ditanggung bekas pelajar patut dilupuskan dengan jumlah sekurang-kurangnya $10,000.

Setelah mendapat kuasa pada Januari lepas, warga Amerika kembali menuntut janji ini dilaksanakan dimana petisyen pelupusan hutang yang dibuat telah ditandatangani lebih satu juta orang. Hutang pendidikan di Amerika Syarikat kini bernilai $1.7 trilion yang bersamaan 7.5% saiz ekonomi Amerika dengan anggaran purata hutang peminjam sebanyak $38,000 seorang.

Manakala di Malaysia, hutang PTPTN dianggarkan berjumlah RM40 bilion dengan purata hutang sebanyak RM13,800. Isu hutang PTPTN ataupun hutang pendidikan ini sudah berlarutan sejak sekian lama dan terus menghantui graduan dengan perkembangan mutakhir ini.

Kajian yang dikeluarkan oleh Kementerian Pengajian Tinggi menunjukkan gaji permulaan graduan semakin menurun. Hampir 54% graduan baru memperoleh gaji dibawah RM2,000. Bukan itu saja, terdapat juga sebilangan besar graduan baru yang melaporkan bahawa mereka menerima pendapatan dibawah paras gaji minimum.

Syed Saddiq yang diwawancara menyatakan sistem pendidikan tinggi negara perlu distrukturkan semula. Menurut beliau, universiti-universiti swasta telah mengaut keuntungan lumayan hasil daripada sistem pembiayaan PTPTN ini apabila menyediakan pengajian yang tidak berkualiti selain tidak mengikuti kehendak industri.

” Anak-anak muda ditipu, dengan ciptaan naratif dimana, tak mengapa kamu ditolak untuk masuk IPTA, jangan risau kami kolej swasta akan memberikan kamu ijazah, kami pastikan kamu dapat ijazah tersebut walhal kamu akan dibebankan dengan hutang PTPTN yang sangat tinggi kerana kos pembiayaan itu yang lebih tinggi.

Dan apabila kamu jadi salah seorang graduan,
there’s only one out of two
, ataupun dalam kadar 50% saja kamu akan dapat pekerjaan. Kalau dapat pun gaji yang sangat rendah. “

Penjelasan Ahli Parlimen Muar ini ada asasnya, carian Ekonomi Rakyat menunjukkan bahawa sebilangan besar syarikat-syarikat pendidikan swasta yang tersenarai bergantung tinggi dengan pembiayaan dari PTPTN.

Sebagai contoh, 65% penghutang SEGI International merupakan hutang daripada peminjam PTPTN. Manakala laporan akhbar The Edge pada 2010 menunjukkan Masterskill Berhad ( kini Minda Global ) bergantung tinggi kepada PTPTN untuk membiayai 95% kos pengajian pelajar mereka.

Syed Saddiq juga menyuarakan kebimbangan dengan sebilangan universiti swasta yang tidak memenuhi piawaian yang ditetapkan sekaligus merugikan pelajar.

” Tetapi hutang PTPTN paling tinggi bagi anak muda yang menyertai universiti swasta, masalahnya lebih besar apabila mereka masuk di universiti swasta, ambil hutang. Tetapi akhirnya bila mereka jadi graduan, it’s not even accredited. Kita lihat baru-baru ini apa berlaku di Limkokwing University. “

Syed Saddiq turut berpendapat agar tempoh pengajian pendidikan tinggi di Malaysia untuk dipendekkan. Katanya, pelajar-pelajar di Malaysia menghabiskan tempoh masa yang lama di alam universiti sekaligus membebankan mereka dan kerajaan.

” Apabila kita bincangkan soal hutang yang salah seorang graduan itu akan bawa apabila mereka masuk ke bidang pekerjaan adalah untuk kita menstrukturkan semula sistem pendidikan di Malaysia. Kalau kita lihat di luar negara, even in best universities, Ivy League universities, mereka perlukan hanya tiga maksimum empat tahun untuk menjadi salah seorang graduan.

Dan apabila mereka graduate pada umur yang lebih muda. mereka ada masa yang agak lapang. terus bekerja atau timba pengalaman melalui latihan amali ataupun internship. Tetapi di Malaysia ia memakan masa empat ke enam tahun. Kerana kita ada asasi, selepas itu, banyak sangat university mandated courses. Ini adalah subjek-subjek yang kadangkala tidak ada kena mengena dengan kursus yang seseorang itu ambil. “

Beliau berkata jika perkara ini dapat diselesaikan semula, penjimatan yang terhasil ini dapat digunakan untuk meningkatkan kualiti pendidikan serta membantu golongan yang memerlukan. Syed Saddiq juga berharap penekanan dapat diambil terhadap industri TVET yang turut memberikan peluang pekerjaan dan pendapatan yang agak baik kepada pelajar.

Industri pendidikan negara kini boleh dianggap berada pada tahap kritikal. Dengan peluang pekerjaan yang terhad selain gaji permulaan yang semakin rendah, sesuatu perlu dilakukan bagi memastikan anak muda tidak terus dibebani hutang yang tidak wajar selain memastikan masa depan yang cerah buat graduan.

Syed Saddiq sarankan pendekkan tempoh pengajian di universiti

Bagi mereka yang dibebani hutang, pengampunan pinjaman pendidikan mungkin boleh dipertimbangkan untuk meringankan beban mereka. Perkara ini bukan sesuatu yang mustahil, kerajaan negeri Sarawak misalnya telah melunaskan sebahagian pinjaman anak negeri mereka dengan peruntukan sebanyak RM30 juta.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


IMF: Kiblat Ekonomi Malaysia?

Share it
Ekonomi merupakan antara topik yang cukup digemari oleh ahli-ahli politik dalam usaha menampilkan sisi profesional mereka di khalayak ramai. Jika diperhatikan pada setiap kali musim pilihan raya, isu-isu ekonomi sering kali diketengahkan melalui manifesto-manifesto parti politik, meskipun retorik bangsa dan agama terus menjadi taktik utama dalam kempen mengumpan undi rakyat.

Pada ketika itu, seakan-akan kesemua ahli politik ini tiba-tiba menjadi pakar ekonomi yang begitu hebat dalam membicarakan soal pembangunan negara, pelaburan, inflasi, pengangguran dan sebagainya. Pelbagai terma dan istilah ekonomi yang begitu canggih disebut berulang kali bagi meyakinkan rakyat bahawa merekalah individu yang paling tahu dan layak dalam soal menguruskan ekonomi negara.

Misalnya, ahli-ahli politik yang memegang portfolio pelaburan dan perdagangan, baik di Kerajaan negeri mahupun persekutuan, begitu gemar untuk membuat pengumuman besar-besaran mengenai kemasukan pelaburan langsung asing (FDI) yang bernilai berbillion-billion ringgit. Walaupun tidak dinafikan kemasukan FDI ini adalah satu perkembangan yang baik buat ekonomi, apa yang ahli-ahli politik ini umumkan hanyalah pelaburan yang diluluskan. Walhal, jumlah pelaburan yang berjaya direalisasikan mungkin lebih rendah daripada apa yang diluluskan.

Sebagai contoh, Malaysia berjaya tarik FDI berjumlah RM392.9 billion antara tahun 2018-2021. Namun, pelaburan FDI yang berjaya direalisasikan dalam tempoh tersebut hanyalah RM297.03 billion atau 75.6% daripada FDI yang diluluskan. Selebihnya hampir 25% sama ada masih belum, atau tidak berjaya dilaksanakan.

Jika diperhatikan, kadangkala manifesto yang dijanjikan sesetengah parti-parti politik ini sungguh tidak realistik untuk dilaksanakan serta-merta. Kebanyakan manifesto ini dirangka untuk tempoh jangka masa sederhana, iaitu untuk tempoh lima tahun mendatang sekiranya mereka memenangi pilihan raya yang ditandingi.

Namun, manifesto-manifesto ini sering menabur polisi-polisi yang begitu radikal, tanpa mengambil kira sama ada boleh dilaksanakan ataupun tidak dalam tempoh jangka masa sederhana tersebut. Antara yang sering didengari termasuklah janji untuk menghapuskan hutang PTPTN, memansuhkan kutipan tol, menurunkan harga minyak serta merta dan pelbagai janji manis lain.

Hakikatnya, terdapat pelbagai isu struktur ekonomi yang perlu dirawat terlebih dahulu bagi membolehkan manifesto-manifesto ini dijalankan. Akibatnya, ada antara manifesto ini tidak mampu dilaksanakan, malah hanya menjadi bola tanggung bagi dimanfaatkan pihak tertentu.

Ahli Politik Perlu Lebih Memahami Ilmu Ekonomi

Pun begitu, ini tidaklah bermaksud ahli-ahli politik ini perlu menjauhkan diri mereka daripada berbicara soal ekonomi. Malah, merekalah yang sepatutnya lebih mengetahui teori dan realiti ekonomi dengan kefahaman yang lebih mendalam. Hal ini kerana Jemaah Menteri yang dibentuk memiliki kuasa legislatif, sekali gus menjadikan mereka antara pembuat dasar tertinggi di negara ini. Segala keputusan yang ditentukan mereka akan menentukan hala tuju ekonomi negara dalam jangka masa pendek, sederhana mahupun panjang.

Bukan sahaja ilmu ekonomi ini perlu dikuasai oleh ahli-ahli politik di blok Kerajaan semata-mata, bahkan mereka di pihak pembangkang juga perlu menguasainya dengan baik agar dapat memainkan peranan yang lebih efektif dalam semak dan imbang segala keputusan yang dibuat dalam Parlimen. Meskipun ahli-ahli Parlimen, mahupun Ahli Dewan Undangan Negeri (ADUN) pembangkang ini tidak memegang jawatan dalam Kabinet, mereka tetap menjadi wakil rakyat yang bertanggungjawab terhadap aspek pembangunan dan kesejahteraan rakyat di kawasan masing-masing. Memiliki ilmu ekonomi yang baik akan membantu mereka merancang agihan peruntukan dengan lebih efektif dan optimum.

Sumber Gambar : Laman FB Syahir Sulaiman

Baru-baru ini, arena politik negara dirancakkan dengan sebuah perdebatan ekonomi antara Menteri Ekonomi merangkap Ahli Parlimen Pandan, Rafizi Ramli daripada Parti Keadilan Rakyat (PKR) dan Ahli Parlimen Bachok, Syahir Sulaiman daripada Parti Islam Se-Malaysia (PAS).

Debat yang membawa tajuk “Model Baharu Ekonomi Malaysia” ini mendapat sambutan yang cukup hangat, lebih-lebih lagi kerana ia diadakan dalam masa lebih kurang tiga hari sebelum Pilihan Raya Negeri (PRN) di enam buah negeri. Tinjauan di Youtube mendapati siaran langsung debat ini di akaun rasmi Astro Awani mendapat sekitar 258 ribu tontonan, begitu juga dengan KiniTV (299 ribu) dan Harian Metro (162 ribu).

Semasa perdebatan tersebut, Syahir Sulaiman mengkritik Ekonomi MADANI kerana inti patinya dikatakan banyak meniru bulat-bulat apa yang terkandung dalam nota penyelidikan atau kertas cadangan yang dirangka oleh institusi luar seperti Tabung Kewangan Antarabangsa (IMF). Pendapat yang sama turut dikongsi pakar ekonomi, Prof Dr Barjoyai Bardai, yang menggesa Kerajaan memiliki strategi unik demi memastikan Ekonomi MADANI dapat mencapai matlamat yang diinginkan.

Bank Dunia dan IMF Memiliki Kepakaran Dalam Penyelidikan Ekonomi

Sekiranya diteliti dengan lebih mendalam, sebenarnya penglibatan pihak luar dalam soal pembangunan ekonomi negara telah bermula sejak sebelum Kemerdekaan lagi. Sebagai contoh, Pelan Draf Pembangunan (1950-1955) yang menjadi asas kepada Rancangan Malaysia telah dibangunkan oleh pentadbiran British di Tanah Melayu pada ketika itu. Malah, penubuhan Suruhanjaya Ekonomi dan Sekretariat Ekonomi (kini dikenali sebagai Unit Perancang Ekonomi (EPU)) pada tahun 1956 merupakan hasil saranan daripada International Bank for Reconstruction and Development (IBRD), atau dikenali sebagai Bank Dunia pada ketika ini.

Daripada satu sudut, sememangnya perlu diakui bahawa tiada masalah sekiranya Malaysia mahu mengikuti nasihat-nasihat ekonomi yang dicadangkan oleh institusi-institusi luar sebegini. Hal ini kerana institusi-institusi antarabangsa seperti Bank Dunia dan IMF ini bukan calang-calang dari sudut kepakaran ekonomi dan jentera penyelidikan yang dimiliki mereka. Segala laporan atau kertas cadangan yang diterbitkan mereka sudah tentunya dihasilkan oleh pakar-pakar ekonomi yang mempunyai pengalaman dan pengetahuan yang begitu luas.

Cadangan dasar atau
policy recommendation
 yang dibuat oleh IMF secara kebiasaannya melibatkan sesi konsultasi dan pelbagai perbincangan bersama negara-negara anggota, demi mencapai matlamat ekonomi yang terbaik. IMF memperuntukkan Artikel IV di bawah IMF’s Articles of Agreement bagi mengadakan sesi konsultasi bersama wakil negara-negara anggota pada setiap tahun. Sesi konsultasi IMF bersama Malaysia yang terkini telah berakhir pada 20 Mac 2023. Hasil perbincangan daripada sesi konsultasi inilah yang akan menjadi kerangka kepada cadangan dasar yang diutarakan. Tambahan pula, Malaysia juga sudah menjadi negara anggota IMF sejak hujung 1950an.

Sekiranya dahulu, mungkin majoriti penyelidik yang berada dalam IMF dan Bank Dunia ini berasal dari negara-negara Barat. Namun, situasinya sudah berubah ketika ini apabila Bank Dunia pada tahun 2016 misalnya, telah membuka sebuah hab penyelidikan bersama yang terletak di Sasana Kijang, berhampiran Bank Negara Malaysia. Ada sebahagian penyelidik yang bekerja di Bank Dunia ini terdiri daripada warga Malaysia. Sekiranya diteliti nota atau laporan penyelidikan yang dikeluarkan IMF dan Bank Dunia, kebanyakannya sudah diterbitkan dalam konteks ekonomi tempatan. Sebagai contoh, Bank Dunia menerbitkan laporan Malaysia Economic Monitor sebanyak dua kali setahun khas bagi membincangkan isu-isu ekonomi yang relevan di negara ini.

‘False-Paradigm Model’, Risiko Buat Pembangunan Ekonomi Malaysia

Selain isu keunikan wawasan ekonomi, YB Syahir Sulaiman turut membangkitkan persoalan ‘kiblat ekonomi’ siapakah yang menjadi rujukan pentadbiran Kerajaan sekiranya apa yang terkandung dalam Ekonomi MADANI dilihat banyak persamaan dengan laporan IMF. Kegusaran Syahir Sulaiman ini ada rasionalnya. Hal ini kerana antara aspek yang wajar dilihat dalam perkara ini ialah fenomena ‘false-paradigm model’ yang sering berlaku dalam kalangan negara mundur dan membangun.

‘False-paradigm model’ berlaku apabila pembangunan ekonomi sesebuah negara tidak dapat mencapai potensi yang sebenar, berpunca dari nasihat ekonomi yang salah diberikan oleh pakar-pakar ekonomi atau institusi-institusi antarabangsa dari negara-negara maju.

Meskipun negara-negara maju ini memiliki sumber pengetahuan yang lebih hebat bagi menasihati hala tuju pembangunan ekonomi negara-negara mundur atau membangun, hakikatnya hanya negara mundur atau membangun tersebut sahaja yang benar-benar tahu realiti sebenar di negara masing-masing. Mungkin ada cadangan dasar yang diberikan ini berkesan di negara negara-negara maju, tetapi sebenarnya tidak sesuai dilaksanakan di negara-negara mundur atau membangun tersebut. Akibatnya, ada sesetengah negara mundur atau membangun ini sukar mencapai status ekonomi maju akibat tersilap langkah dalam merangka polisi ekonomi negara.

Sebagaimana yang diterangkan oleh ahli ekonomi Korea Selatan Ha Joon Chang dalam buku beliau Kicking the Ladder, negara-negara maju (baca: Barat) ini sering memaksa negara-negara mundur dan membangun mengguna pakai polisi ‘best-practice’ yang dirangka oleh mereka, tanpa mengambil kira sama ada ia relevan untuk dilaksanakan di sana ataupun tidak.

Walaupun penyelidik-penyelidik di institusi-institusi antarabangsa seperti Bank Dunia dan IMF ini ada dalam kalangan rakyat tempatan, jawatan-jawatan tertinggi dalam institusi ini terus dimonopoli oleh negara-negara Barat, termasuklah di cawangan-cawangan yang ditubuhkan di negara-negara mundur dan membangun. Dominasi kepimpinan tertinggi oleh mereka daripada negara-negara Barat ini sering hadir dengan persepsi yang berbeza berbanding warga tempatan dalam memandang sesebuah isu. Akibatnya, mungkin ada sesetengah cadangan dasar yang diutarakan mereka menjadi kurang relevan kerana masih dibelenggu oleh perbezaan pemikiran ini.

IMF Punca Krisis Ekonomi Asia 1997 Lambat Pulih?

Tokoh ekonomi dan penerima hadiah Nobel, Joseph E. Stiglitz pernah mengkritik Perbendaharaan AS dan IMF kerana memberikan cadangan dasar yang salah kepada negara-negara yang terlibat dalam Krisis Ekonomi Asia 1997. Stiglitz menyifatkan polisi-polisi yang disarankan IMF dan Perbendaharaan AS pada ketika itu mencerminkan kegagalan mereka memahami asas teori makroekonomi moden, yang mana pada akhirnya menyebabkan negara-negara tersebut terperangkap dalam krisis lebih lama.

Beliau turut memerli negara-negara maju yang sebenarnya tidak kisah mengenai penderitaan rakyat di negara-negara mundur atau membangun yang terkesan akibat krisis ekonomi. Apa yang dikisahkan oleh negara-negara maju ini hanyalah wang yang dipinjamkan bank-bank Barat ini kepada negara-negara mundur atau membangun yang terjebak dalam krisis.

Memetik kata-kata beliau dalam buku yang bertajuk Freefall: America, Free Markets, and the Sinking of the World Economy: “
Incorrect economic theories not surprisingly lead to incorrect policies, but, obviously, those who advocated them thought they would work. They were wrong
.”

Di samping itu, nama IMF juga boleh dikatakan mempunyai stigma yang negatif dalam kalangan rakyat Malaysia akibat kisah negara-negara Asia meminjam daripada IMF ketika Krisis Ekonomi Asia 1997. Lebih memburukkan keadaan, Perdana Menteri Datuk Seri Anwar Ibrahim yang pernah memegang jawatan selaku Pengerusi Jawatankuasa Pembangunan Bank Dunia dan IMF sekitar 1998 turut dilabel sebagai ‘ejen’ IMF kerana ingin mendapatkan bantuan kewangan daripada IMF semasa krisis tersebut.

Kadar Tukaran Matawang Ketika Krisis Kewangan Asia Melanda

Bagi menstabilkan matawang tempatan yang jatuh merudum pada ketika itu, majoriti negara-negara yang terlibat dalam Krisis Kewangan Asia 1997 telah mengambil langkah dengan menjual rizab asing yang dimiliki mereka dan seterusnya membeli matawang tempatan. Tidak cukup dengan itu, mereka disaran untuk membuat pinjaman besar-besaran daripada institusi-institusi kewangan seperti IMF serta mengikuti saranan IMF supaya mengetatkan polisi fiskal dan monetari serta menaikkan kadar faedah secara agresif. Meskipun langkah-langkah yang dicadangkan IMF ini sedikit sebanyak berjaya mengurangkan tekanan terhadap matawang tempatan, hakikatnya nasihat IMF ini telah menyebabkan negara-negara ini terjerumus dalam kemelesetan ekonomi yang lebih teruk.

Malah, analisis pertumbuhan KDNK turut mendapati sebenarnya tiada perbezaan yang ketara antara pemulihan ekonomi bagi negara-negara yang menerima bantuan kewangan IMF ataupun tidak. Sebagai contoh, Thailand yang meminjam AS$4 billion dari IMF mencatatkan pertumbuhan ekonomi 5.0% pada tahun 1999, berbanding 5.4% yang direkodkan oleh Malaysia. Seolah-olahnya, tiada beza pun sekiranya negara tersebut menerima bantuan kewangan IMF ataupun tidak semasa krisis.

Sehingga kini, IMF masih terus berbangga seolah-olah merekalah penyelamat apabila sesebuah negara dilanda krisis ekonomi. Apa yang sering dibuat IMF ialah memaksa negara-negara ini membuat perubahan besar pada polisi-polisi negara sebagai prasyarat sekiranya mahu meminjam wang. Misalnya, IMF meluluskan pinjaman AS$7.5 billion kepada Argentina baru-baru ini dengan syarat Argentina harus mengetatkan polisi monetari. Perjanjian bersama IMF ini dikritik oleh Timbalan Presiden Argentina, Cristina Fernández de Kirchner kerana dikatakan sebagai punca kejatuhan nilai peso dan peningkatan inflasi.

Kebijaksanaan Pentadbiran Kerajaan, Penentu Kejayaan Polisi Ekonomi

Walau apa pun yang berlaku, di akhir sekali, wawasan ekonomi negara haruslah dirangka dengan lebih realistik bagi mencerminkan realiti sebenar di negara ini dengan melibatkan perbincangan menyeluruh bersama pihak berkepentingan untuk kemajuan negara. Apa yang turut sama penting juga ialah polisi ekonomi mestilah mempunyai mekanisme yang terperinci untuk mencapai matlamat ekonomi yang diidam-idamkan.

Pelaksanaan polisi ekonomi negara juga bergantung besar kepada kebijaksanaan Kerajaan dalam menguruskan dana dengan baik, serta dalam masa sama mengurangkan penyelewengan yang berleluasa. Soal ‘kiblat ekonomi’ tidak sepatutnya menjadi sebuah isu yang besar sekiranya Kerajaan mempunyai visi ekonomi yang jelas dan realistik. Bak kata pepatah Melayu (bukan pantun), ‘buang yang keruh, ambil yang jernih’. Begitulah pendekatan terbaik yang sewajarnya diutamakan dalam soal menentukan hala tuju ekonomi negara.

Ikuti Ekonomi Rakyat di Telegram


IMF Turunkan lagi Jangkaan Pertumbuhan Ekonomi Malaysia kepada -3.8%

Share it

Tabung Kewangan Dunia pada laporan terbaru mereka menurunkan lagi unjuran pertumbuhan ekonomi pada tahun 2020. Ekonomi Malaysia pada tahun ini dijangkakan akan menguncup kepada -3.8% susulan kesan negatif Covid-19 yang semakin buruk. Angka ini lebih rendah berbanding apa yang diunjurkan pada April lalu iaitu menguncup -2.1%.

Untuk tahun hadapan, IMF lebih optimis dengan meningkatkan unjuran pertumbuhan Malaysia kepada 6.3% berbanding -2.7% pada laporan lalu.

Pertumbuhan ekonomi global pada 2020 pula diturunkan kepada -4.9%, 1.3% lebih rendah berbanding unjuran lalu. IMF menyatakan bahawa pandemik Covid-19 memberi kesan yang negatif untuk aktiviti pada separuh pertama 2020 dan pemulihan dijangka mengambil lebih masa.

Untuk tahun hadapan, pertumbuhan ekonomi global dijangka berkembang pada kadar yang lebih perlahan iaitu 5.4%. Unjuran ini lebih 1.9% lebih rendah berbanding jangkaan awal.

IMF turut menyatakan bahawa hampir kesemua negara telah melepasi kemuncak Covid-19.

Menurut mereka, Keluaran Dalam Negara Kasar untuk suku pertama secara amnya lebih teruk dari yang dijangkakan. Meskipun begitu, terdapat negara yang mencatatkan pertumbuhan yang lebih baik dari apa yang dijangkakan seperti Chile, China, Thailand dan Malaysia.

Pembukaan sektor ekonomi telah meningkatkan lagi mobiliti namun kekal rendah berbanding situasi sebelum kawalan pergerakan. Dagangan global turut dijangka menguncup -11.9% disebabkan permintaan yang lemah untuk barangan dan perkhidmatan serta sektor pelancongan.

Laporan IMF sebelum ini dikritik hebat kerana dilihat agak optimis terhadap unjuran pertumbuhan ekonomi.

Ikuti Ekonomi Rakyat di Telegram


Industri Kelapa Sawit Untung Besar, Harga Minyak Sawit Mentah Melonjak Tinggi

Share it
Industri kelapa sawit di Malaysia meraih keuntungan lumayan susulan harga minyak sawit mentah ( CPO ) yang melonjak tinggi pada tahun ini. Pada tahun lalu, purata harga CPO hanyalah sekitar RM2,800 setan, namun pada Julai lalu, harga CPO telah naik sehingga RM4,129 setan.

Malaysia yang merupakan pengeluar kedua terbesar produk kelapa sawit selepas Indonesia mendapat manfaat besar disebabkan harga CPO yang tinggi. Sime Darby Plantation yang merupakan syarikat peladangan terbesar di dunia telah merekodkan keuntungan sebanyak RM1.3 bilion pada separuh pertama tahun ini, meningkat berbanding RM840 pada tempoh yang sama tahun lalu.

Sebuah lagi syarikat tersenarai yang mencatatkan prestasi memberangsangkan adalah Kuala Lumpur Kepong dimana keuntungan mereka naik dari RM427 juta kepada RM1.35 bilion.

Data Jabatan Perangkaan Malaysia pada separuh pertama juga menunjukkan berita gembira kepada sektor ini. Pendapatan eksport daripada produk kelapa sawit telah meningkat RM45 bilion pada separuh pertama tahun ini. Sepanjang tahun lalu, industri ini hanya merekodkan pendapatan sebanyak RM73.3 bilion saja.

Jika harga CPO kekal tinggi, kemungkinan besar Malaysia bakal meraih pendapatan sehingga RM90 bilion sepanjang tahun 2021.

Kadar Duti Eksport Minyak Sawit Mentah

Peningkatan ini juga menambah hasil kerajaan melalui duti eksport minyak sawit mentah dimana syarikat pengeluar kelapa sawit perlu membayar duti jika harga CPO melebihi RM2,250 setan. Ketika ini, mereka perlu membayar 8% duti eksport kerana harga CPO meningkat melebihi RM3,450 setan.

Kerajaan telah mengutip lebih RM550 juta pada lima bulan pertama tahun ini, lebih tinggi berbanding RM111 juta yang dikutip pada tahun lalu.

Mengikut beberapa laporan tahunan syarikat tersenarai, kos bagi setiap tan minyak sawit mentah adalah sekitar RM1,500 setan. Margin keuntungan yang tinggi ini sememangnya berita gembira buat syarikat-syarikat peladangan diseluruh negara.

Malaysia mengeluarkan lebih kurang 19 juta tan minyak sawit segar melalui 5.9 juta hektar ladang sawit di seluruh Malaysia.

Antara syarikat-syarikat lain yang bakal meraih manfaat hasil lonjakan harga sawit mentah ini adalah Genting Plantation, FGV Berhad dan United Plantations.

Ikuti Ekonomi Rakyat di Telegram


Industri Kreatif Kekal Suram, Kutipan Tiket Filem Malaysia Jatuh 92% Tahun Lalu

Share it
Kutipan Panggung Wayang Jatuh 89% Kepada RM124 juta

Industri kreatif tanahair mengalami detik suram ketika ini berikutan pandemik Covid-19 yang kian tidak berkesudahan. Kemarau konsert hiburan dijangka akan berterusan untuk tempoh beberapa bulan lagi dengan budaya norma baru seperti penjarakkan fizikal akan terus diamalkan selagi wabak ini tidak dapat dibendung.

Manakala industri perfileman yang rancak pada tahun 2019 terus lesu apabila aktiviti syarikat-syarikat produksi semakin terhad. Panggung wayang yang ditutup sejak Mac lalu tidak menunjukkan sebarang tanda pemulihan yang memberangsangkan tambahan pula PKP3.0 kembali dilaksanakan lagi.

Syarikat pengendali panggung wayang, MBO Cinemas antara mangsa utama Coronavirus di dalam industri hiburan tanahair. Syarikat ini terpaksa diambilalih oleh Golden Screen Cinemas ( GSC ) setelah terbelenggu dengan liabiliti berjumlah RM111 juta pada Oktober lalu tatkala tiada sebarang aliran tunai kerana perniagaan tidak beroperasi sepenuhnya.

Pada Februari 2021, GSC yang dimiliki oleh konglomerat PBB Group milik Robert Kuok bersetuju menyelamatkan syarikat ini sekaligus meluaskan dominasi GSC di dalam industri panggung wayang. Dengan pengambilalihan MBO, GSC dijangkakan mempunyai keseluruhan 60 panggung wayang yang berada di bawah kawalan mereka di seluruh Malaysia.

Kutipan Tiket Filem Jatuh Mendadak

Menurut Laporan Tahunan PBB Group, kutipan
‘box office’
 di Malaysia telah susut 85% pada tahun lalu kepada RM138 juta berbanding RM905 juta pada tahun sebelumnya. Angka ini jauh lebih tinggi berbanding kejatuhan kutipan tiket filem global yang susut 71%.

Manakala data FINAS pula menunjukkan kutipan tiket filem jatuh RM1.08 bilion kepada RM124 juta dalam tempoh yang sama.

Filem Tempatan Hanya Berjaya Mengutip RM12 juta Pada Tahun 2020

Bagi filem-filem tempatan, kutipan tiket telah jatuh 92% kepada lebih kurang RM12 juta untuk keseluruhan tahun lalu dengan hanya sekitar 23 filem ditayangkan. Ini merupakan tamparan besar buat industri perfileman tanahair kerana pada tahun sebelumnya, jualan tiket filem tempatan telah berjaya mengutip RM145 juta.

Penggiat seni terkenal,
Nasrul Suhaimin Bin Saifuddin
 yang lebih dikenali dengan nama pentasnya, Bront Palarae turut menyuarakan kebimbangannya susulan krisis ekonomi yang tidak berkesudahan ini. Menurut beliau, isu kecairan tunai dan ketidaktentuan SOP di Malaysia antara masalah utama yang dihadapi oleh mereka yang berada di dalam industri kreatif.

” Saya rasa masalah
liquidity
 lah masalah yang paling besar. Kebanyakkan syarikat bermasalah dari sudut jangka masa pendek kerana
business cycle

disrupted
. Masing-masing tengah fikir
survival
.
What makes it worst, adalah stop start, stop start.
  “

Namun demikian, beliau menyatakan kerajaan ada menyalurkan bantuan melalui
parachute money
 yang dikendalikan oleh MyCreativeVentures dan FINAS. Bagi sesetengah pihak pula, platform penstriman atas talian atau OTT juga membuka ruang bagi sebilangan produser untuk meraih pendapatan mereka apabila menayangkan filem-filem mereka di platform tersebut.

Penggiat seni, Bront Palarae berkongsi pandangan mengenai industri kreatif tanahair bersama Ekonomi Rakyat

Walaubagaimanapun, Bront kekal skeptikal dengan ekosistem industri kreatif tanahair selain risau dengan isu filem tidak berkualiti susulan lambakan filem yang tidak ditayangkan ketika ini.

” Dari sudut ekosistem bagi saya, akan ada banyak syarikat yang bermasalah.
The industry itself
 akan ada
consolidation
,
takeover
,
merger
 dan sebagainya.
From creative perspective
, bila filem siap tetapi tidak ditayangkan, tetapi kita ada skim wajib tayang. Sekarang
backlog
 banyak ni.
Backlog almost a year. I think over 100 titles
 yang tak keluar.
By the time
 buka balik,
what’s gonna happen to the ecosystem then.
 “

Bront yang diwawancara secara atas talian lewat Mei lalu juga mengatakan bahawa ekosistem di dalam industri sudah tidak seimbang sejak sebelum krisis Covid-19 lagi. Menurut beliau, graduan-graduan industri kreatif dan multimedia misalnya terpaksa bekerja bertahun-tahun sebelum dapat melunaskan hutang pendidikan mereka.

Dengan kehadiran Covid-19, bukan sahaja golongan muda yang terkesan, mereka yang sudah lama bekerja di dalam industri kreatif juga dijemput ‘bersara’ katanya lagi.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Industri Penerbangan Dunia Dijangka Hilang RM126 Bilion Akibat Coronavirus

Share it

Persatuan Pengangkutan Udara Antarabangsa, IATA pada 5 Mac 2020 telah mengeluarkan penilaian impak Coronavirus terhadap industri penerbangan global. Menurut Ketua Pakar Ekonomi IATA Economics, impak Covid-19 terhadap ekonomi dunia adalah lebih besar kerana bahagian ekonomi China berbanding ekonomi global telah meningkat dari 4% pada 2002 kepada 16% pada 2018.

Bersandarkan senario SARS yang berlaku pada 2003, Covid-19 diunjurkan akan mengakibatkan syarikat-syarikat penerbangan Asia Pasifik untuk rugi sekitar 13% hasil untuk setiap kilometer [ Revenue Per Kilometer (RPK) ] pada tahun 2020.

Industri penerbangan global dijangka akan kehilangan AS$29.3 bilion ataupun RM126 bilion dimana rantau Asia Pasifik dijangka paling terkesan akibat wabak Covid-19 ini. Pasaran penerbangan China dilaporkan mengalami pengurangan tempahan tiket penerbangan sehingga 80% diikuti Korea Selatan sekitar 60% pada April tahun ini berbanding April tahun lalu.

Larangan perjalanan yang dikeluarkan oleh Amerika Syarikat terhadap negara-negara Eropah turut memberikan kesan yang besar untuk industri penerbangan. Hasil daripada penumpang untuk pasaran Amerika-Schengen menyumbang sekitar RM88.6 bilion kepada sektor penerbangan.

Saham-saham syarikat penerbangan global juga menjunam sekitar 24% sejak wabak Covid-19 dikesan di luar China dimana terdapat kejatuhan mendadak nilai saham syarikat penerbangan apabila negara-negara seperti Iran, Korea Selatan serta Itali turut melaporkan jumlah kes yang semakin meningkat.

Saham AirAsia Berhad sebagai contoh telah mengalami kerugian 60% dari RM1.56 pada 24 Januari 2020 ( hari pertama kes Covid-19 dilaporkan di Malaysia ) kepada RM0.62 pada 17 Mac 2020. Berdasarkan laporan suku tahunan, Airasia yang mempunyai tunai sekitar RM2.5 bilion mampu bertahan terhadap kejutan aliran wang selama 2.6 bulan berdasarkan jumlah purata hasil RM997 juta untuk setiap bulan pada tahun lalu.

Walaubagaimanapun, kejatuhan harga minyak dunia dijangka sedikit sebanyak dapat membantu syarikat penerbangan untuk mengurangkan kos operasi penerbangan sekaligus mengurangkan tekanan kewangan yang semakin meruncing.

Hampir kesemua syarikat penerbangan di Malaysia telah mengambil beberapa langkah dalam menghadapi cabaran Covid-19 ini. Malindo Airways dilaporkan telah memotong gaji pekerja sebanyak 50% manakala Malaysia Airlines serta AirAsia pula memotong pendapatan pengurusan tertinggi.

Situasi Covid-19 di Malaysia kelihatan semakin meruncing apabila terdapat peningkatan kes yang mendadak kepada 673 kes sehingga 17 Mac 2020. Kerajaan telah mengambil langkah drastik dalam membendung wabak ini dengan mengarahkan Perintah Kawalan Pergerakan di seluruh negara.

Ikuti Ekonomi Rakyat di Telegram


Industri Penerbangan Dunia Rugi RM484 Bilion, Lebih Tinggi Dari Jangkaan Awal

Share it

Persatuan Pengangkutan Udara Antarabangsa ( IATA ) mengunjurkan industri penerbangan global rugi RM484 bilion pada tahun ini. Angka kerugian ini hampir tiga kali lebih tinggi berbanding jangkaan awal yang dikeluarkan IATA pada Mac lalu iaitu sekitar RM126 bilion.

Prospek kewangan industri ini pada tahun hadapan turut diramalkan akan terus berada di dalam kerugian meskipun situasi dijangka semakin pulih. IATA menjangkakan sektor penerbangan dunia kerugian RM158 bilion pada 2021 dengan jangkaan hasil sekitar RM1.8 trilion.

Menurut IATA, krisis Covid-19 ini memberi kesan yang terburuk kepada industri penerbangan semenjak Perang Dunia ke-2. Kerajaan di serata dunia terpaksa memberikan bantuan sebanyak RM706 bilion bagi memastikan syarikat-syarikat penerbangan kekal terapung tatkala kapal terbang mereka kekal di daratan.

Pendapatan bagi industri ini diunjurkan 50% lebih rendah berbanding ramalan asal sebelum Covid-19 disebabkan jumlah penumpang yang berkurangan. Persatuan ini menjangkakan industri penerbangan akan kembali meraih keuntungan pada suku keempat tahun hadapan berdasarkan perkembangan terhadap vaksin Covid-19.

Industri penerbangan antara sektor yang paling terkesan akibat Covid-19. IATA melaporkan sekitar satu juta pekerja di dalam industri ini diberhentikan gara-gara pandemik ini. Jumlah pekerja di dalam sektor ini berkurang dari 2.9 juta pada tahun lalu kepada 1.9 juta pada 2020.

Jumlah kapal terbang yang tersedia juga menurun dari kira-kira 29,700 unit kepada 24,500 unit kapal terbang pada tahun ini.

Di Malaysia, syarikat-syarikat penerbangan seperti AirAsia dan Malindo telah membuang ribuan pekerja bagi mengurangkan kos operasi mereka. Syarikat penerbangan negara, Malaysia Airline Berhad pula dilaporkan telah memohon bantuan dari Khazanah Nasional sekitar RM2 bilion untuk kekal beroperasi.

Sektor penerbangan domestik di Malaysia kian suram selepas negara menghadapi gelombang Covid-19 yang ketiga setelah kembali aktif dari bulan Jun hingga September. Polisi negara-negara seluruh untuk mengehadkan kemasukan penumpang asing akan terus menjadi ancaman utama industri penerbangan untuk tempoh beberapa bulan akan datang sementara menunggu bekalan vaksin untuk tiba.

Ikuti Ekonomi Rakyat di Telegram


Industri Perbankan Untung RM30 Bilion, Perlu Lanjutkan Moratorium Kepada Mereka Yang Memerlukan

Share it

Moratorium ansuran bulanan pinjaman yang diarahkan oleh Bank Negara Malaysia kepada bank-bank di Malaysia bakal berakhir pada September ini. Pelbagai pihak telah menzahirkan kebimbangan terhadap kemampuan sebilangan peminjam untuk membayar balik ansuran bulanan mereka tatkala situasi ekonomi yang masih tidak menentu.

Kongres Kesatuan Sekerja Malaysia ( MTUC ) pada beberapa hari lalu mendesak kerajaan untuk melanjutkan moratorium ini sekurang-kurangnya kepada golongan B40 dan M40. Kebimbangan MTUC ini ada asasnya. Bilangan penganggur telah meningkat lebih 50% dari 525,500 orang pada Februari 2020 kepada 826,100 orang pada Mei.

Kadar pengangguran di Malaysia pula dijangka terus meningkat dalam beberapa bulan mendatang. Jabatan Perangkaan pula menjangkakan kadar pengangguran di negara ini meningkat kepada 5.5% akibat Covid-19.

Selain isu pengangguran, tenaga buruh turut semakin susut berikutan kesan Covid-19 ini. Jumlah tenaga buruh jatuh lebih 100,000 orang pada April berbanding bulan sebelumnya. Ada sebilangan pekerja pula diarahkan mengambil potongan gaji oleh pengurusan tertinggi.

Bank Perlu Lanjutkan Moratorium Kepada Mereka Yang Terdesak

Peminjam telah diberikan ruang untuk bernafas apabila bayaran balik pinjaman ditangguhkan sehingga September ini. Namun hakikatnya, ramai lagi masih bergelut untuk keluar dari krisis ini dan tempoh enam bulan mungkin tidak mencukupi untuk sebilangan mereka mendapatkan pekerjaan baru.

Pihak bank perlu mengambil kira situasi peminjam terutamanya mereka yang kehilangan pekerjaan dan mereka yang terpaksa mengambil potongan gaji. Peminjam yang berada dalam keadaan terdesak perlu dilanjutkan tempoh moratorium ansuran mereka untuk beberapa bulan lagi.

Manakala peminjam yang tidak mempunyai pendapatan yang stabil seperti mereka yang bekerja sendiri perlu dibawa ke meja perbincangan agar bayaran ansuran dapat dirunding semula supaya tidak membebankan peminjam.

Mampukah Bank Lanjutkan Moratorium?

Industri perbankan Malaysia merupakan antara industri yang konsisten dalam membuat keuntungan di Malaysia. Jumlah keuntungan 10 bank yang tersenarai di Malaysia pada tahun lalu adalah sebanyak RM30 bilion dimana Maybank saja memperoleh lebih RM8 bilion keuntungan.

Bahkan pada tahun 2008 dan 2009 dimana dunia sedang melalui Krisis Kewangan Global, industri bank masih mencatatkan keuntungan yang lumayan. Maybank sebagai contoh masih mencatatkan keuntungan sekitar RM700 juta pada 2009. Bank kedua terbesar berdasarkan nilai pasaran, Public Bank pula merekodkan keuntungan sebanyak RM2.5 bilion pada tempoh yang sama.

Dalam kata lain, industri perbankan di Malaysia boleh dianggap berdaya tahan dalam menghadapi detik yang mencabar seperti ketika ini. Melanjutkan moratorium untuk tempoh beberapa bulan lagi kepada mereka yang terkesan bukanlah sesuatu yang mustahil buat industri perbankan.

Selain MTUC, Angkatan Belia Islam Malaysia ( ABIM ) antara organisasi yang menggesa kerajaan untuk melanjutkan moratorium ansuran bayaran balik pinjaman bank.

Ikuti Ekonomi Rakyat di Telegram


“ Inflasi Naik. Gaji Tak Naik “ – Tun Daim Zainuddin

Share it
Tun Daim ketika diwawancara oleh Ekonomi Rakyat di pejabatnya di Menara Ilham

Bekas Menteri Kewangan, Tun Daim Zainuddin menyuarakan kebimbangannya mengenai tahap hutang negara yang tinggi melangkaui lebih RM1 trilion. Beliau yang diwawancara oleh Ekonomi Rakyat di pejabatnya di Menara Ilham skeptikal dengan kemampuan Kerajaan dalam menguruskan kewangan negara.

” Saya berasa kurang senang kerana hutang negara kita banyak, RM1 trilion. Subsidi saja tahun ini RM80 bilion. Adakah keadaan ini boleh dikekalkan? Dan Kerajaan terus meminjam dan meminjam untuk memacu pertumbuhan……. Kita harus merancang tetapi saya rasa Kerajaan yang ada sekarang tidak mempunyai perancangan yang betul. Kerajaan tidak boleh terus meminjam walaupun mereka kata ia bukan masalah kerana pinjaman yang dibuat adalah pinjaman domestik. Pinjaman domestik mahupun pinjaman luar, Kerajaan tetap kena bayar. Mahu tak mahu tetap kena bayar. Sekarang caj pembayaran faedah hutang amat besar. “

Menurut data yang dikeluarkan Kementerian Kewangan, hutang negara tahun ini dijangka mencecah RM1.04 trilion, meningkat 6.5% berbanding RM979.8 bilion yang dilaporkan pada tahun 2021.

Kos khidmat hutang yang ditanggung Kerajaan juga meningkat dengan ketara sekali seiring dengan peningkatan jumlah hutang. Pada tahun hadapan, Malaysia dijangkakan membelanjakan RM46.1 bilion untuk tujuan pembayaran faedah yang bersamaan dengan 16.9% daripada keseluruhan hasil yang diterima Kerajaan Malaysia.

Sebagai perbandingan, Kerajaan Malaysia hanya membelanjakan 9.8% (RM15.6 bilion) daripada keseluruhan hasil untuk tujuan pembayaran faedah pada tahun 2010.

Daim turut mengkritik obesesi Kerajaan yang terlalu memberi fokus terhadap pertumbuhan ekonomi walaupun ia tidak mencerminkan realiti sebenar yang dihadapi rakyat. ” Kerajaan kata kita di dalam pertumbuhan. Kita boleh ada pertumbuhan, tetapi apa yang rakyat sedang alami? Apa yang lebih penting adalah rakyat. Adakah rakyat berpuas hati dengan pertumbuhan ini? “.

Beliau kemudiannya menyenaraikan beberapa isu meruncing yang dihadapi rakyat ketika ini.

” Inflasi naik, gaji tak naik. Pengangguran tinggi. Kerajaan tidak menjaga perkara ini, keutamaan sekarang ini nak tunjuk pertumbuhan. (Sedangkan) rakyat sedang menderita. Kerajaan harus menangani masalah ini. Bagaimana Kerajaan nak selesaikan isu inflasi?”

Daim kemudiannya menjelaskan isu ekonomi harus dilihat secara komprehensif dan polisi yang betul harus dilaksanakan bagi mewujudkan keyakinan dalam kalangan orang ramai. Beliau berpendapat bahawa orang ramai kini merasakan Kerajaan sekarang berada dalam keadaan
‘clueless’
. Tambah beliau, keadaan ini berbahaya kerana pelabur mungkin tidak berminat dengan negara kita lagi.

Beliau juga mempersoalkan peranan yang dimainkan oleh Bank Negara dalam membantu negara mengawal inflasi. Daim mengambil contoh berkenaan isu jaminan makanan dimana telah terkesan teruk akibat penyusutan nilai matawang Ringgit dan gangguan rantaian bekalan yang mengakibatkan kenaikan harga makanan.

” Macam Bank Negara, mereka ada rizab sebanyak RM400 bilion. Apa yang mereka buat dengan rizab tersebut? Adakah mereka membantu ekonomi? Sektor pertanian misalnya, mereka beri RM600 juta untuk jaminan makanan. Adakah mereka memantau perkara ini? Kenapa mereka tidak mengekang inflasi? Saya katakan bekalan wang adalah tanggungjawab mereka. Tiada keputusan dibuat. Peranan mereka sebagai Bank Negara, inflasi harus dijaga. “

Mengikut data terkini Jabatan Perangkaan Malaysia, komponen indeks harga pengguna untuk makanan dan minuman bukan beralkohol telah meningkat 6.8% pada September 2022. Manakala komponen restoran & hotel yang telah naik 6.9% dalam tempoh yang sama.

Peningkatan komponen-komponen melibatkan makanan ini jauh lebih tinggi berbanding inflasi 4.5% yang dilaporkan pada September lalu.

Ketika ditanya mengenai isu rasuah yang semakin membarah di negara ini, Daim yang diwawancara pada Selasa lalu menegaskan betapa bahayanya kesan dan impak yang dialami oleh negara akibat perbuatan rasuah.

” Contoh terbaik adalah Sri Lanka. Sri Lanka dahulunya sebuah negara yang berjaya, ekonomi sukses. Akhirnya, ketamakan telah menyebabkan (krisis) berlaku…… Kesan daripada rasuah, sekolah tak boleh diperbaiki, jalan rosak, harga makanan naik dan sebagainya. Ia memberi kesan terhadap semua orang di negara ini. “

Mengikut data yang dikeluarkan oleh Transparency International, mata Indeks Persepsi Rasuah (CPI) di Malaysia telah jatuh dari 49 mata pada tahun 2012 kepada 48 mata pada tahun 2021. Ini bermaksud tiada sebarang kemajuan positif yang diperolehi dalam usaha Malaysia menangani isu rasuah untuk tempoh 10 tahun yang lalu.

Negara jiran, Indonesia pula dalam masa yang sama telah menunjukkan perkembangan yang baik apabila mata CPI yang direkodkan telah meningkat dari 32 mata kepada 38 mata dalam tempoh yang sama.

Ditanya tentang solusi, Daim berpandangan bahawa sokongan rakyat diperlukan untuk membanteras gejala rasuah. Beliau turut menegaskan Kerajaan sepatutnya tidak boleh campur tangan dengan urusan Suruhanjaya Pencegahan Rasuah Malaysia (SPRM).

” Apa pun, sokongan rakyat diperlukan untuk membanteras rasuah. Kita perlukan individu-individu yang berintegriti. Kerajaan tidak sepatutnya campur tangan dengan urusan SPRM. Yang salah tetap salah. Kita harus patuh pada undang-undang. Itu yang penting. Maka orang ramai akan hormat. Mesti jujur dan ikhlas “

Meskipun kurang senang untuk menjawab soalan politik, Daim turut mengambil kesempatan membidas sebilangan pemimpin politik yang bercakap kosong tanpa menawarkan penyelesaian sebenar kepada pengundi.

” Tak mahu cakap kosong saja. Nak potong sana sini, rasuah, nepotisme, kroni sana sini. Bunyi sedap. Mengkritik memang senang. Dia itu tak betul, dia ini tak betul. Tetapi macam mana anda cuba menyelesaikan masalah ini. “

Beliau mengakhiri wawancara dengan berkata bahawa Malaysia memerlukan gabungan politik yang boleh memimpin dan mengembalikan kestabilan dan kemakmuran di negara ini. Tambah Daim, jika rakyat Malaysia tidak bersatu, maka parti politik perlu sentiasa mencari ‘
partner
‘ untuk membentuk Kerajaan. Keadaan ini tidak baik untuk kestabilan negara kerana perbezaan ideologi dan visi dalam kalangan gabungan politik tersebut.

Ikuti Ekonomi Rakyat di Telegram


Jangan Benarkan Rakyat Keluarkan Wang Persaraan Mereka, Kerajaan Perlu Tolong Rakyat

Share it

Kebelakangan ini, terdapat desakan dari pelbagai pihak untuk kerajaan membenarkan pencarum Kumpulan Wang Simpanan Pekerja ( KWSP ) untuk mengeluarkan simpanan mereka bagi menghadapi tekanan kewangan akibat krisis Covid-19 ini. Cadangan yang diutarakan oleh bekas Perdana Menteri, Datuk Seri Najib Tun Razak mendapat respons positif dari ramai pihak.

Beliau mencadangkan agar dibenarkan untuk pengeluaran secara sekali sebanyak RM10,000 dari akaun satu KWSP pencarum yang akan melibatkan aliran wang keluar dari KWSP sekitar RM45.7 bilion.

Meskipun begitu, Perdana Menteri, Tan Sri Muhyiddin Yassin memberi reaksi negatif terhadap cadangan ini. Beliau menyatakan bahawa agak sukar untuk mempertimbangkan cadangan ini kerana akan menyebabkan masalah yang lebih besar pada masa hadapan.

Laporan media turut menunjukkan reaksi yang serupa dari ketua pegawai eksekutif KWSP, Tunku Alizakri yang menyatakan mengeluarkan wang dari KWSP tidak sepatutnya menjadi satu-satunya cara untuk mendapatkan tunai.

KWSP sebelum ini telah membenarkan pencarum untuk mengeluarkan sehingga RM500 sebulan untuk tempoh 12 bulan bagi meringankan tekanan hidup mereka. Di antara bulan April sehingga Ogos, pencarum KWSP telah mengeluarkan RM7.48 bilion dari akaun dua mereka melalui skim i-Lestari.

Keengganan KWSP untuk mempertimbangkan perkara ini ada asasnya. Tinjauan Perlindungan Sosial yang dikeluarkan oleh KWSP menunjukkan 70% pencarum aktif pada usia 54 tahun hanya mempunyai simpanan kurang dari RM50,000. Menurut KWSP, dua per tiga pesara terpaksa berbelanja kurang dari RM950 sebulan sehingga usia 75 tahun berdasarkan jumlah simpanan mereka.

Laporan ini juga menunjukkan 13.7 juta rakyat Malaysia yang bekerja sendiri dan tidak berada di dalam tenaga buruh tidak mempunyai sebarang perlindungan sosial seperti simpanan KWSP. Ini menunjukkan cadangan mengeluarkan simpanan KWSP tidak akan membantu semua pihak.

Membenarkan pengeluaran wang simpanan hari tua pencarum KWSP tidak sepatutnya menjadi satu-satunya cara buat kerajaan untuk membantu rakyat. Kerajaan sepatutnya bertindak menggunakan dasar-dasar fiskal dan rizab yang ada bagi membantu mereka yang berada di dalam kesusahan.

Pada detik-detik yang sukar seperti ini, segala pilihan yang ada perlu diteliti tanpa mengorbankan masa depan rakyat. Rizab Bank Negara Malaysia yang berjumlah RM437 bilion boleh dicairkan bagi membantu rakyat menghadapi krisis ekonomi yang paling dahsyat ini.

Untuk memberikan satu lagi pusingaan Bantuan Prihatin Nasional, ia hanya memerlukan sekitar 2.3% atau RM10 bilion dari keseluruhan rizab yang dimiliki oleh Bank Negara Malaysia.

Ya. Cadangan ini sememangnya tidak ortodoks. Namun kita perlu mengakui hakikat bahawa kita berada di dalam keadaan yang begitu terdesak.

Nilai ini bukanlah suatu jumlah yang besar buat Bank Negara Malaysia. Sebagai contoh, Bank Negara Malaysia mencatatkan keuntungan RM8.9 bilion pada tahun lalu menurut Laporan Tahunan mereka.

Situasi Bank Negara memberikan dividen kepada Kerajaan Malaysia bukanlah suatu keadaan yang asing atau tidak pernah berlaku. Pada tahun 2018 dan 2019, Bank Negara Malaysia telah memberikan RM2.5 bilion dividen tahunan kepada kerajaan. Dalam kata lain, cadangan untuk menggunakan rizab atau hasil keuntungan Bank Negara bukanlah satu langkah yang mustahil untuk dilakukan.

Cadangan Kedua

Cukaikan Bilionair Malaysia

Kerajaan boleh menggunakan dasar fiskal bagi memungut hasil cukai terutamanya dalam kalangan golongan yang tidak terkesan dengan pandemik ini. Pada tahun lalu, bilionair Malaysia mempunyai kekayaan RM335 bilion dimana ia bersamaan dengan 23% saiz ekonomi Malaysia.

Mengenakan cukai kekayaan 10% seperti yang dicadangkan oleh pakar ekonomi Perancis, Emmanuel Saez dan Gabriel Zucman, dapat memberikan hasil sebanyak RM33.5 bilion kepada kantung kerajaan. Sekali lagi, wang-wang ini boleh digunakan untuk disalurkan kepada rakyat ataupun menambah peruntukan sebanyak dua kali ganda daripada peruntukan yang diberikan kepada Kementerian Kesihatan Malaysia pada tahun lepas.

Rakyat serta pakar ekonomi tidak perlu risau dengan ancaman bahawa bilionair ini akan memindahkan operasi perniagaan mereka ke luar negara jika cukai kekayaan dilaksanakan. Hakikatnya, 94% kekayaan bilionair Malaysia ini datang daripada sektor
rent-seeking
 / projek-projek atau lesen-lesen perniagaan yang telah ‘dianugerahkan’ oleh kerajaan yang mana agak mustahil bagi mereka memindahkan operasi  perniagaan mereka.

Bagaimanakah mereka ingin memindahkan ladang-ladang kelapa sawit, kasino, stesen janakuasa ataupun pelabuhan jika hak ekslusif untuk mereka menjalankan perniagaan tersebut hanya boleh diperoleh dari kerajaan Malaysia?

Cadangan-cadangan ini agak radikal. Namun bukan bermaksud ia tidak boleh dilaksanakan. Pepatah Mat Salleh ada berkata, ”
unprecedented times require unprecedented measures
 “. Situasi genting seperti inilah waktu untuk kita menggunakan segala simpanan yang kita kumpul selama ini.

Rakyat tidak seharusnya melihat bahawa mengeluarkan wang simpanan KWSP sebagai satu-satunya cara untuk membantu mereka di saat ini. Terdapat pelbagai cara lagi yang boleh digunakan oleh kerajaan untuk membantu rakyat.

Tanggungjawab membantu rakyat kini terletak di tangan kerajaan. Jika tidak, apa gunanya ada kerajaan?

Ikuti Ekonomi Rakyat di Telegram


JENDELA – Liputan 4G Meningkat Namun Kelajuan Jalur Lebar Mudah Alih Hampir Tidak Berubah

Share it
Kelajuan Menurun namun Liputan Akses 4G Meningkat

Laporan suku kedua 2021 Jalinan Digital Negara ( JENDELA ) menunjukkan kelajuan jalur lebar mudah alih menurun dari 25.6 mbps pada 31 Disember 2020 kepada 24.44 mbps pada 31 Mac 2021. Walaubagaimanapun, liputan premis yang mempunyai akses kepada internet fiber telah meningkat dari 5.4 juta kepada 5.7 juta dalam tempoh yang sama.

Kerajaan menerusi inisiatif fasa pertama JENDELA menyasarkan untuk memberikan liputan internet fiber kepada 7.5 juta premis menjelang akhir 2022. JENDELA juga menyasarkan kelajuan internet dapat ditingkatkan kepada 35 mbps manakala liputan 4G dapat ditingkatkan kepada 96.9%

Pada ketika ini, liputan 4G berada di paras 93.51% bagi kawasan yang mempunyai penduduk. Kerajaan juga menjangkakan rangkaian 3G dapat ditutup pada akhir tahun ini.

Di dalam fasa kedua, kerajaan akan memulakan kerja-kerja menyiapkan sistem 5G di dalam negara setelah liputan 4G berjaya dipenuhi sejajar dengan Rancangan Malaysia Ke-12.

JENDELA merupakan perancangan prasarana digital komprehensif yang bertujuan untuk memenuhi permintaan terhadap akses internet mudah alih dan tetap yang berkualiti. Pelaksanaan JENDELA ini akan memberikan sokongan terhadap aktiviti yang dijalankan dari rumah seperti pengajian dan perniagaan atas talian.

Operator Celcom terima paling banyak aduan oleh pengguna

Pelaksanaan JENDELA dijangka mengambil masa selama lima tahun dan akan dilaksanakan melalui dua fasa.

Laporan JENDELA ini juga melaporkan terdapat peningkatan aduan pengguna pada suku pertama tahun ini setelah Perintah Kawalan Pergerakan 2.0 dimulakan. Pada suku keempat 2020, Suruhanjaya Komunikasi dan Multimedia Malaysia menerima 28,577 aduan. Pada suku pertama tahun ini, terdapat peningkatan aduan kepada 54,538 aduan.

Laporan tersebut turut menyatakan bahawa liputan 4G yang lemah sebagai punca utama aduan dibuat. Syarikat Celcom merupakan pengendali yang mempunyai aduan paling banyak dengan 14,460 aduan diikuti Digi dan Maxis untuk tempoh tiga bulan pertama tahun ini.

Ikuti saluran Telegram kami untuk tidak melepaskan perkembangan terkini di
https://t.me/EkonomiRakyatMY

Ikuti Ekonomi Rakyat di Telegram


Jihad Melawan Inflasi – Kekalahan Yang Tertangguh

Share it
Kerajaan Peruntukan RM37.3 Bilion Untuk Subsidi Bahan Api

Menteri Kewangan pada 25 Jun lalu mengeluarkan kenyataan media bagi menjelaskan bahawa Kerajaan akan memperuntukan sejumlah RM77.3 bilion untuk tujuan subsidi dan bantuan sosial pada tahun ini. Langkah ini diambil bagi meringankan beban kewangan yang dihadapi rakyat susulan peningkatan beberapa barangan keperluan di seluruh negara.

Antara item yang mengalami peningkatan adalah ayam dimana Kerajaan terpaksa melakukan pusingan-U dan meningkatkan harga maksimum ayam bulat standard pada RM9.40 sekilo berbanding RM8.90 pada sebelum ini.

Dasar ini sudah semestinya mengundang reaksi negatif buat beberapa pengeluar ayam di negara ini yang mahu meningkatkan harga jualan mereka sejajar dengan peningkatan harga dedak ayam. Sebelum ini, pengeluar-pengeluar ayam dilaporkan melakukan protes terancang apabila menutup kilang mereka untuk dua hari dengan alasan ‘ayam tidak cukup berat’.

Selain ayam, minyak masak bagi pembungkusan di dalam botol juga mengalami peningkatan harga apabila Kerajaan menarik balik subsidi bagi mengekang penyelewengan subsidi minyak masak. Namun demikian, penjualan minyak masak di dalam paket kekal disubsidikan Kerajaan pada harga RM2.50 sekilo.

Walaubagaimanapun, pengguna rata-rata mengadu bahawa bekalan minyak masak di dalam paket sukar didapati di kedai dan pasar raya sekaligus menyebabkan Kerajaan mengumumkan operasi khas bagi memantau rantaian bekalan minyak masak ini. Menurut kenyataan media Perdana Menteri, subsidi 55,000 tan metrik minyak masak paket sebulan sepatutnya mencukupi bagi kegunaan domestik.

Inflasi Rasmi Malaysia Kekal Rendah

Inflasi Malaysia Kekal Rendah Pada 2.8% Pada Mei 2022

Data terbaru Jabatan Perangkaan Malaysia menunjukkan inflasi di Malaysia kekal terkawal pada 2.8% pada Mei 2022, jauh lebih rendah berbanding inflasi di Zon Eropah (8.1%), Amerika Syarikat (8.6%) ataupun Filipina (5.4%).

Seperti yang diterangkan di dalam
artikel terdahulu Ekonomi Rakyat
, sebahagian besar peningkatan kos pembelian rakyat telah diserap oleh Kerajaan melalui subsidi. Sebagai contoh, harga runcit petrol tanpa subsidi akan menyebabkan pengguna kenderaan perlu membayar sekitar RM4.50 bagi setiap liter petrol.

[
Patutkah Subsidi Minyak Digantikan Dengan Bantuan Tunai
 ]

[
Harga Minyak Petrol Di Malaysia Kekal Antara Yang Termurah Di Dunia
 ]

Menteri di Jabatan Perdana Menteri, Dato’ Seri Mustapa Mohamed berkata tanpa subsidi yang disalurkan oleh Kerajaan, inflasi di Malaysia pada bulan Mei lalu akan mencecah 11.4%. Angka ini setanding dengan kadar inflasi yang dihadapi di beberapa negara Barat.

RM37.3 bilion diunjurkan akan dibelanjakan Kerajaan bagi mengekalkan harga petrol, diesel dan LPG pada harga semasa. Jumlah ini hampir tiga kali ganda lebih tinggi berbanding perbelanjaan subsidi bahan api pada tahun 2021 iaitu sebanyak RM13.2 bilion.

Majoriti Besar Subsidi Bahan Api Dibolot Kumpulan Berpendapatan Tinggi

Menteri Kewangan dua bulan lalu menyatakan bahawa 53% daripada subsidi bahan api yang diperuntukkan dinikmati oleh kumpulan Tertinggi 20%. Statistik ini juga menunjukkan bahawa golongan kaya kini membolot lebih banyak subsidi minyak berbanding kiraan awal yang dikeluarkan Bank Negara Malaysia pada tahun 2015 iaitu pada 42%.

Bukan itu saja, kumpulan berpendapatan tinggi juga dijangka menikmati sebahagian besar subsidi elektrik yang diperuntukkan Kerajaan pada separuh kedua ini. Kerajaan dijangka akan membelanjakan RM5.8 bilion bagi mengekalkan tarif elektrik pada kadar yang sedia ada.

Rumah mereka yang berpendapatan tinggi secara amnya menggunakan lebih banyak elektrik melalui penggunaan penghawa dingin, peti sejukbeku dan lain-lain.

Kedua-dua perbelanjaan ini 3.7 kali ganda lebih besar berbanding Bantuan Keluarga Malaysia (BKM) yang rata-ratanya memberi manfaat kepada golongan kumpulan B40.

Bahkan jika Kerajaan menukarkan subsidi ini kepada bantuan tunai, Kerajaan boleh memberi tambahan RM14,760 setahun kepada isi rumah B40. Dan jika Kerajaan ingin meluaskan lagi BKM kepada kumpulan terbawah 80% (B80), setiap isi rumah berpendapatan RM9,619 kebawah akan menerima bantuan tunai sebanyak RM7,380 setahun yang bersamaan dengan RM615 sebulan.

Jihad Melawan Inflasi – Strategi Tidak Mampan

Fokus Kerajaan yang ingin mengekang inflasi dengan mengawal harga adalah satu strategi yang tidak mampan dan efisien. Pertama, subsidi pukal seperti minyak dan elektrik lebih menguntungkan golongan berpendapatan tinggi.

Keduanya, subsidi seperti ini membuka ruang ketirisan. Berita dan cerita bahawa subsidi minyak petrol dan minyak masak diseludup ke Selatan Thai bukanlah satu perkara yang asing untuk didengari.

Ketiga, menyelaras dan memantau kesemua item yang dikawal harganya adalah satu kerja yang sukar. Lihat saja isu ayam yang melibatkan pelbagai rantaian bekalan, bagaimanakah Kerajaan ingin memastikan harga ayam kekal dijual dibawah harga siling.

Harga Purata Ayam Naik 15% Kepada RM9.70 Sekilogram Pada Mei 2022

Bagaimana pula dengan isu kekurangan bekalan ayam?

Berapakah margin keuntungan yang diperoleh terutamanya bagi penjual akhir?

Dasar meletakkan harga siling pada barangan keperluan seperti ini akan merencatkan pasaran barangan tersebut sendiri.

Kerajaan perlu mempertimbangkan untuk menukar kaedah bantuan dengan memfokuskan bantuan kepada rakyat di dalam bentuk tunai bagi menambah pendapatan rakyat. Langkah ini sememangnya tidak popular (kerana subsidi barangan akan ditarik balik), namun ia lebih cekap dalam memastikan setiap Ringgit perbelanjaan Kerajaan memberi manfaat yang maksimum.

Bantuan Keluarga Malaysia Hanya Tertumpu Kepada Kumpulan Isi Rumah B40

Pada detik ini, Bantuan Keluarga Malaysia mungkin hanya memanfaatkan sekitar 10% sahaja daripada kumpulan M40 kerana had pendapatan isi rumah untuk menerima BKM adalah RM5,000 sebulan sedangkan kumpulan M40 juga tertekan dengan peningkatan kos sara hidup.

*Kumpulan M40 adalah isi rumah yang berpendapatan RM4,360 hingga RM9,619 sebulan.

Statistik yang dikongsikan oleh Jabatan Perangkaan Malaysia menunjukkan beberapa barangan keperluan asas mengalami peningkatan yang tinggi. Telur ayam gred C umpamanya telah meningkat 28% daripada RM3.18 bagi 10 biji pada Mei 2021 telur kepada RM4.08 pada Mei 2022.

Ikan kembung yang merupakan protein laut utama rakyat turut mengalami peningkatan 15% dari RM14.52 kepada RM16.65. Harga nasi ayam juga meningkat 7% dari RM5.62 sepinggan kepada RM6.04 sepinggan. Bahkan jika anda sakit kepala memikirkan isu inflasi, harga paracetamol juga naik 5% kepada RM4.92 sepapan.

Ikan Kembung Dijual Pada RM16.65 Sekilogram Pada Mei 2022

Parti Belum Bermula…. Inflasi Bakal Meningkat

Beberapa bank-bank pelaburan memberi indikasi bahawa sebahagian besar subsidi akan ditarik balik pada tahun hadapan. Maybank Investment Bank umpamanya meningkatkan unjuran inflasi tahun hadapan kepada 4.1%.

Subsidi elektrik juga akan tamat pada penghujung tahun ini dimana kadar tarif akan disemak semula. Pada Mei lalu, harga arang (Newcastle) yang merupakan sumber utama penjanaan tenaga di Malaysia telah naik kepada $428 setan metrik, jauh lebih tinggi berbanding $68.5 pada awal tahun 2020.

Selain harga komoditi yang meningkat naik, nilai Ringgit yang melemah juga dijangka akan mengakibatkan kenaikan harga barangan import. Nilai Ringgit telah susut 7% dari RM4.10 pada Januari 2020 kepada RM4.40 ketika ini.

Harga Komoditi Utama Dunia Meningkat Tinggi

Ini bukanlah satu perkembangan yang baik buat sebuah ekonomi yang mengimport RM987 bilion barangan dari seluruh dunia.

Polisi yang dilaksanakan Kerajaan ketika ini tidak akan mampu mengekang inflasi, tetapi hanya mampu menangguhkan inflasi buat seketika waktu sahaja. Jumlah peruntukan subsidi dan bantuan tunai sebanyak RM77.7 bilion adalah tidak mampan untuk tempoh masa yang panjang (unjuran perbelanjaan ini lebih tinggi berbanding RM75 bilion perbelanjaan pembangunan negara untuk tahun 2022).

Walaubagaimanapun, orang ramai tidak perlu gentar dan bimbang dengan penarikan subsidi barang keperluan (terutamanya minyak petrol dan diesel) dalam tempoh masa terdekat…… Kerana langkah ini tidak mungkin dilaksanakan sebelum Pilihan Raya Umum Ke-15.

Ikuti Ekonomi Rakyat di Telegram